text:
Imyanzuro 13 yafatiwe mu mwiherero w’abayobozi bakuru
Yanditswe na SEZIBERA ANSELME
Nyuma y’umwiherero wa 15 w’Abayobozi bakuru b’igihugu, Guverinoma yashyize ahagaragara imyanzuro 13 yawufatiwemo, ikaba yaratangajwe na Minisitiri ushinzwe imirimo y’Inama y’Abaminisitiri Kayisire Marie Solange.
Mu kiganiro n’Itangazamakuru ejo hashize tariki 5 Werurwe 2018, Minisitiri Kayisire yavuze ko umwiherero w’abayobozi bakuru wabaye kuva tariki ya 26 Gashyantare kugeza ku ya 1 Werurwe 2018 uyobowe na Perezida Paul Kagame, hashimwe intambwe u Rwanda rugezeho mu kwiyubaka, hanagaragazwa ko hakiri byinshi byo gukorwa.
Iyo myanzuro 13 yafatiwe muri uwo mwiherero, uwa mbere ni ukunoza imitegurire y’imihigo y’uturere ku buryo ikemura ibibazo byihariye biri mu karere igahura n’igenamigambi ry’igihugu kandi isuzumwa ryayo rikita ku ireme no ku ruhare rwayo mu iterambere ry’abaturage.
Umwanzuro wa 2 urarebana no gukaza ingamba zo kurwanya ruswa mu nzego za Leta n’iz’abikorera, kugaruza umutungo wa Leta wanyerejwe no gufatira ibyemezo abatubahiriza inama z’umugenzuzi mukuru w’imari ya Leta.
Undi mwanzuro ujyanye no gukora ikegeranyo cy’abarangije kwiga kaminuza no gushyiraho gahunda iboneye yo kubahuza n’aho bakenewe ku isoko ry’umurimo.
Hakurikiraho kunoza imikorere y’ikigega cyo guteza imbere ibyoherezwa hanze kugira ngo cyunganire abohereza ibicuruzwa hanze n’abagitangira uwo mwuga.
Undi ugamije guteza imbere ibyanya byahariwe inganda mu gihugu no kongera imbaraga mu gukemura ibibazo inganda zihura nabyo cyane izitunganya umusaruro w’ubuhinzi n’ubworozi.
Umwanzuro wa 6 wafatiwe mu mwiherero ushingiye ku kubahiriza igishushanyombonera cy’Umujyi wa Kigali hibandwa ku gukuraho akajagari mu myubakire no kubungabunga ibidukikije.
Uwa 7 urebana no gushyira iterambere no kwaguka kw’imigi yunganira Kigali, hahurizwa ibikorwaremezo kandi hashyirwa ibyicaro bya bimwe mu bigo bya Leta haherewe kuri bimwe mu byari bihasanzwe kandi hashyirwaho inzego zishinzwe imicungire y’imigi.
Hakurikiraho kwihutisha gahunda yo gutuburira imbuto mu gihugu ku buryo mu gihe k’imyaka 3 uhereye mu 2018, igihugu cyaba kihagije mu mbuto zikenewe, kandi hagashyirwa ingufu mu gukorera ifumbire imbere mu gihugu.
Umwanzuro wa 9 ujyanye no kunoza ireme ry’uburezi mu nzego zose z’amashuri no kuvugurura imyigishirize y’indimi mu mashuri abanza n’ay’isumbuye hibandwa ku rurimi rw’Icyongereza.
Hari kandi umwanzuro wo kunoza imikorere y’ingaga zishingiye ku bakora imyuga itandukanye, hitabwa ku ngamba zo kwinjiza mu murimo abagaragaje ko bafite ubumenyi n’ubushobozi bukenewe.
Hakaza gushyigikira ibikorwa by’abajyanama b’ubuzima hagamijwe kubafasha kunoza umurimo wabo, mu gihe umwanzuro wa 12 ari uwo kwihutisha ishyirwa mu bikorwa rya gahunda y’igihugu y’imbonezamikurire y’abana bato hibandwa ku kurwanya imirire mibi.
Umwanzuro wa nyuma, wa 13 urebana no kwihutisha igikorwa cyo gushyira amavuriro y’ingoboka (Poste de Sante) ku rwego rw’akagari aho ataragera mu rwego rwo kwegereza abaturage serivisi z’ubuzima.
Muri icyo kiganiro kigamije kugaragariza abanyamakuru imyanzuro yafatiwe mu mwiherero kikaba cyanitabiriwe n’abayobozi barimo Umunyamabanga wa Leta muri MINECOFIN ushinzwe igenamigambi Dr Ndagijimana Uziel, Umuyobozi mukuru wa RGB Prof Shyaka Anastase, Minisitiri w’Uburezi Dr Mutimura Eugene.


c: text/html

text:
Ubushakashatsi bwakozwe na OnePoll.com mu Bwongereza, bwagaragaje ko umuntu umwe kuri 5 aba yikundira undi utari umugabo we cyangwa umugore we. Ibi ngo binatuma inshuro nyinshi atekereza uwo muntu iyo ageze mu bihe by’urukundo.
Bimwe mu bituma ibi bibaho kandi ikaba n’imwe mu nzira zibitera, harimo itumanaho rya interneti aho usanga bandikirana cyangwa bakohererezanya amafoto yerekeza ku rukundo.
Ingaruka z’ibi rero ngo ni uko usanga ahari urukundo hagenda hazamo agatotsi gahoro gahoro bikaba byagera no gutandukana burundu.
Video Abakobwa Beza
Umuntu 1/5 Aba Atekereza Undi Utari Umukunzi We Mu Mibonano Mpuzabitsina
Ubushakashatsi bwakozwe na OnePoll.com mu Bwongereza, bwagaragaje ko umuntu umwe kuri 5 aba yikundira undi utari umugabo we cyangwa umugore we. Ibi ngo binatuma inshuro nyinshi atekereza uwo muntu iyo ageze mu bihe by’urukundo.
Labels: urukundo

robotstxt: allowed

filter: keep


text:
YASUWE 26
Ku rubuga www.healthline.com, bavuga ko amagi yashyirwa mu biribwa bicyeya ku isi bikungahaye ku ntungamibiri zitandukanye, kandi akarusho ni uko amagi anigiramo intungamubiri zidakunze kuboneka mu bindi biribwa, muri make amagi agira nibura urugero ruto rw’intungamubiri zose umuntu akenera.
Amagi akungahaye cyane ku byitwa “omega-3”na “oleic acid” akagira na vitamine A na Vitamine E kandi ku rugero runini. Amagi agira ibinure byinshi, ariko ibyo binure byo mu magi ntacyo bibangamira mu itembera ry’amaraso mu mubiri w’umuntu.
Amagi yongera ibinure byiza bikenerwa mu mubiri w’umuntu “good cholesterol”, kandi abantu bafite ibinure byiza bihagije mu mubiri, bibagabanyiriza ibyago byo kurwara indwara z’umutima zimwe na zimwe, ndetse no guturika imitsi yo mu mutwe.
Ku rubuga www.bioalaune.com, bavuga ko amagi akungahaye cyane kuri za poroteyine umuntu akeneye, akanigiramo ibyitwa “acide amine” zifasha mu mikorere myiza y’umubiri w’umuntu.
Igogora ry’amagi mabisi ntiryorohera umubiri w’umuntu ni yo mpamvu ari byiza ko abantu bajya bayarya atetse.
Amagi agira za vitamine D, E, K na B2 ndetse n’ubutare butandukanye nka phosphore, fer, sodium, potassium, sélénium na zinc, kandi ibyo byose birakenerwa mu mubiri cyane cyane mu gukomeza amagufa, amenyo n’imisatsi.
Amagi kandi yigiramo icyitwa “choline” igira uruhare rukomeye mu kuvana ibinure mu mwijima, igafasha ubwonko gukora neza, ikanakumira indwara yitwa “Alzheimer” irangwa no gukunda kwibagirwa cyane.Umuhondo w’igi rimwe uba ufite miligarama 100 za “choline”.
Amagi yigiramo kandi ibyitwa “antioxydants” ibyo bikaba bifasha amaso gukora neza.Amagi agira za “antioxydants” ebyiri zo mu muryango wa “caroténoïdes” ari zo “la lutéine” na “la xéaxanthine” izo rero zifasha amaso guhorana ubushobozi bwo kubona neza, zikanagabanya ibyago byo kurwara indwara z’amaso nk’amashaza, ndetse no kutabona neza biza uko umuntu agenda asaza.
Amagi atuma umuntu yumva yijuse, ku buryo uyariye mu gihe afata ifunguro rye rya mu gitondo, bituma yirirwa ameze neza, atumva ashonje cyane.Abongereza bo ngo bamenye iryo banga cyera, ku buryo amagi atajya abura ku ifunguro ryabo rya mu gitondo “breakfast”.
Ku rubuga https://santephysique.fr, bavuga ko mu bihe byashize hari abahanga mu by’imirire babuzaga abantu kurya amagi cyane kuko bavuga yongera ibinure bibi mu mubiri , ariko nyuma y’ubushakashatsi butandukanye byaje kugaragara ko kurya amagi ahubwo bifite akamaro ku buzima bw’abantu.
Ibinure byo mu magi, si bibi nk’uko hari abajyaga babifata batyo,ahubwo ibyo binure byo mu magi, bibuza ibinure bibi kwinjira mu mara ku buryo bworoshye.
Kurya igi rimwe ku munsi, byafasha umuntu wifuza kugabanya ibiro, kuko rituma umuntu yumva asa n’uwijuse, bityo bikamurinda kurya kenshi, ibyo bigatuma ibiro bigabanuka.
Umuhondo w’igi kandi, ni isoko ya za vitamine nka B12, A, D na E, zifasha ubudahangarwa bw’umubiri gukora neza . Ikindi kandi amagi yigiramo “acide folique” na “choline” ibyo byombi bikaba ari ingirakamaro cyane ku bagore batwite kuko bifasha ubwonko bw’umwana uri mu nda gukura neza.
Kurya igi rimwe bizanira umuntu garama zirindwi za poroteyine zigize 10 % ya proteyine umuntu akeneye ku munsi.
Guha abana amagi, bibafasha mu mukurire yabo myiza, bigatuma bagira imikaya ikura uko bikwiriye, bakagira amagufa akomeye ndetse n’izindi ngingo zigakura neza.
Ibyo byiza byo kurya amagi byose, byizwe kandi binemezwa n’impuguke mu bya siyansi zikorera ishami ry’umuryango w’abibumbye ryita ku buhinzi n’ibiribwa “FAO”.Ibyo bivuze ko nta rundi rwitwazo rwo kubuza abantu kurya amagi kandi yifitemo intungamubiri zikenerwa mu buzima.


text:
“Uhereye ku mwaka wa cumi n’itatu wa Yosiya mwene Amoni umwami w’u Buyuda ukageza none, maze imyaka makumyabiri n’itatu ijambo ry’Uwiteka rinzaho nkavugana namwe, nkazinduka kare nkababwira ariko ntimwumva. Uwiteka yabatumyeho abagaragu be bose b’abahanuzi, akazinduka kare akabatuma (ariko ntimwumviye habe no gutega amatwi ngo mwumve) ati .‘Nimuhindukire ubu, umuntu wese ave mu nzira ye mbi no mu bibi by’imirimo yanyu, mube mu gihugu Uwiteka yabahanye na ba sogokuruza uhereye kera ukageza iteka ryose. Kandi ntimukurikire izindi mana ngo muzikorere kandi muzisenge, mwe kunyendereza ngo ndakarire imirimo y’amaboko yanyu, kandi sinzabagirira nabi. Ariko ntimwanyumviye, ahubwo mwandakazaga ku mirimo y’amaboko yanyu ibateza amakuba.’ ” Ni ko Uwiteka avuga. Ni cyo gituma Uwiteka Nyiringabo avuga atya ati “Kuko mutumviye amagambo yanjye, Dore ngiye kohereza imiryango yose y’ikasikazi nyiteranye, kandi nzatuma ku mugaragu wanjye Nebukadinezari umwami w’i Babuloni, ni ko Uwiteka avuga, mbateze iki gihugu n’abagituyemo, n’ayo mahanga yose agikikijeho. Nzabatsemba rwose, mbagire igitangarirwa n’igitutsi n’imisaka y’iteka." Yeremiya 25:3-9
Benedata bakundwa duhurira hano kuri Agakiza.org, ku munsi wa kabiri mu minsi 10 yo gusenga mu ntumbero yo "Kuyoboza Imana inzira", ni iki Yesu atwifuzaho muri iki gihe?
Yeremiya aha yarimo guhanurira Abisiraheli abibutsa ukuntu Imana yazinduraga abahanuzi, kugira ngo bababwire ibyo bagomba gukora, ariko bakanga kumva.
Hariho ibintu Imana yababwiye kandi igacaho umurongo, Ishaka yuko babireka: Yashakaga ko bareka imirimo mibi, hariho no kureka ibyaha. Ikindi Imana yashakaga ko bareka gusenga ibigirwamana. Imana ikavuga iti” Mwe kunyendereza”
Ngo Imana yabonaga imirimo mibi bakora ari yo ibazanira ibyago. Ni ukuvuga ko Imana yagiye kubateza uyu mwami w’Ibaburoni yarahereye kera ibihanangiriza, n’iyo usomye iki gitabo cya Yeremiya ubona hari n’aho bamugiriye nabi kubera ko batashakaga kumva ayo magambo. Ntabwo bari bafite kureka ibyaha, bari bamaramaje gukora ibibi bati “Yeremiya tumwice!” Nuko bagashaka kumwica ariko Imana ikamukingira, Imana yashakaga ko bihana. Ariko ibonye ko batumva yashatse ikindi kintu, ibateza umwami w’Ibabuloni(Nebukadinezali).
Yaraje abatwarana n’ibintu, abagira iminyago mu gihugu cy’Ibabuloni bamarayo imyaka70. Icyakora uku kunyagwa byatumaga bibuka Imana bakongera bagasenga.
Turi Ku nsanganyamatsiko igira iti ‘Imana idukure mu buretwa bw’Ibabuloni’
“Twaririmbira dute indirimbo z’Uwiteka mu mahanga?” Zaburi 137:1-9
Iki gice cyose ngo abanyamahanga bashakaga ko babaririmbira, ariko inanga zabo bari barazimanitse! Bari bababaye bakavuga bati “ Twaririmba dute kandi tutari iwacu?”
Ni ukuri, indirimbo barazihagarika bagira agahinda! Iyo umuntu atari muri Kristo Yesu, Ntiyabasha kugira umunezero n’indirimbo. Nkatwe abakristo mu mahanga(Ibaburoni): Ni ukuba hanze ya Kristo Yesu, ni hanze y’ubuzima bwo kubaha Imana. Ni ahantu umuntu aba atumvira ubutumwa bwiza n’ijambo ry’Imana, yewe n’abaririmbyi bakaza nabwo ntiyumve. Aho hantu hitwa Ibaburoni, ariko umuntu akwiye kwemera akava yo akubaha Imana.
Zaburi126:1-6
Bageze igihe bava yo, ngo bakajya bibaza niba barota. Bakiri Ibabuloni, ngo inanga zabo bari barazimanitse ariko basohotse yo indirimbo zari zuzuye akanwa kabo. Muri Kristo Yesu harimo umunezero, indirimbo no gushima Imana. Ibyari byo byose Uwiteka hari ukuntu atabara abantu: Abari mu minyago mu buretwa bwa Satani Uwiteka yiteguye kubagirira neza.
Mwenedeta nagira ngo usobanukirwe ko iyo umuntu ari hanze ya Kristo aba ari umuretwa, aba akubitwa ameze nabi, ariko wemeye ukumvira ukaza ukakira Yesu nk’Umwami n’Umukiza w’ubugingo bwawe, hari ikintu Imana yagukorera kidasanzwe!
Kandi n’ubwo waba warasubiye inyuma, nabwo ugarutse Yesu arakwakira. Kandi na none birashoboka ko umuntu yaba yarakiriye Kristo afite ingeso ya munaniye, aho naho Yesu Kristo Umwami w’abami arahakiza. Beneda Imana idukure mu buretwa bw’ iBaburoni!
Reba hano umunsi wa kabiri mu minsi 10 yo gusenga, mu ntego yo "Kuyoboza Imana inzira"
https://youtu.be/NDEBKnsCS7M
[email protected]


text:
Wari uzi ko gukura imyanda mu mubiri wawe ari uburyo bwagufasha kwirinda uburwayi butandukanye ?
Abenshi tumenyereye kwisukura igice kigaragarira inyuma nyamara burya ngo gukura imyanda mu mubiri imbere(cleansing) bwaba aribwo buryo bwiza bwo kwirinda zimwe mu ndwara zikunda ku twibasira, (...)Read more
Ese wari uzi icyayi kivura ? + video
Muri iki gihe,uko imibereho y’abantu igenda ihindagurika,ni nako abantu bagenda bagira ibibazo bitandukanye by’ubuzima.Ugasanga umuntu kurya byamunaniye,ukumva umuntu arakubwiye ngo ashobora kumara (...)Read more
Sobanukirwa n’indwara y’impatwe (Constipation),n’uburyo wayikira
Muri iki gihe abantu benshi usanga bafite ibibazo bitandukanye bijyanye n’igogora ry’ibiryo,ugasanga umuntu ariye nka saa sita,ariko bikagera nimugoroba inda icyuzuye, Ese waba uzi ko icyo ari (...)Read more


text:
Dec 4, 2020
Mu kiganiro ijoro ry’Ihumure gitambuka kuri Radio Umucyo 102.8 FM, Pr Theogene, wigisha yisanisha n’abana bo ku muhanda, atanze...
Umuhamagaro w’Imana ubamo intambara n’ibikomere bitandukanye, niko byagenze ku mukozi w’Imana Karekezi Isaie wageragejwe...
Hari bamwe mu baturage bemeza ko biciye mu ivugabutumwa rikorerwa kuri Radiyo Umucyo ubuzima bwabo bwagiye buhinduka mu buryo...
Sep 12, 2018
Ubu buhamya bushobora nawe kugukomeza ukumya ko Imana ishobora byose, ni mu Ikiganiro Ijoro ry’Ihumure mugikurikira kuri Radio...
2020 © Umucyo - All rights reserved. Designed by The Click


text:
MINEDUC: Kwandikira ibitabo mu Rwanda bizatwara 1/3 cya miliyari 6 byatwaraga
Yanditswe na MUTUNGIREHE SAMUEL
Minisitiri w’Uburezi (MINEDUC) Dr. Mutimura Eugene yatangaje ko Guverinoma y’u Rwanda yahisemo kwandikira ibitabo byo mu burezi mu Rwanda byanditswe n’Abanyarwanda kuko birimo inyungu zitandukanye zirimo no kuba bizatwara igiciro kingana na kimwe cya gatatu cya miliyari 6 byatwaraga igihugu mu kugura ibitabo byandikiwe hanze.
Yabitangaje ubwo yasuraga abarimu n’abashakashatsi 180 mu karere ka Musanze, bari kwandika bimwe mu bitabo 46 by’igihembwe cya gatatu bya mwarimu n’iby’abanyeshuri byaburaga mu mashuri yisumbuye n’abanza, muri gahunda nshya y’integanyanyigisho ivuguruye “Competence Based Curriculum (CBC)” iri gutangira gukoreshwa muri gahunda y’igihugu y’ubukungu bushingiye ku bumenyi.
Dr. Mutimura yabwiye itangazamakuru ko igihugu cyatakazaga amafaranga menshi yo kugura ibitabo byandikiwe hanze, ariko kuba byaratangiye kwandikirwa mu Rwanda bizagabanya cyane icyo giciro.
Ati: “Guverinoma y’u Rwanda yafashe ikemezo ko ubu ibitabo byose bizajya byandikwa n’Abanyarwanda, kuko iyo byanditswe n’Abanyarwanda haba hari inyungu itandukanye; icya mbere ni uko bigera ku mashuri mu buryo bwihuse, icya kabiri igiciro k’ibitabo kiba hasi cyane, hafi kimwe cya gatatu.
Igihugu cyakoreshaga nka miliyari esheshatu, ndetse zinarenga ku mwaka ariko ndahamya ko bizaba amafaranga make cyane”.
Yakomeje avuga ko igihe ibitabo nk’ibyo byandikiwe mu gihugu, kandi bikandikwa n’Abanyarwanda byongerera igihugu ubundi bubasha butari buhari ku mutungo nk’uwo.
Ati “Iyo byanditswe n’Abanyarwanda tuba dufite uburenganzira bwa nyiri igihangano ‘Copy Right’; dushobora guhindura igitabo igihe icyo ari cyo cyose, tukakizamura mu bushobozi bwacyo kandi igihe icyo ari cyo cyose tukaba twagikoresha icyo dushatse, naho ubundi nta bwo byajyaga bidushobokera ariko cyane cyane twajyaga tugira ikibazo cy’uko ibitabo bitahagera ku gihe”.
Yakomeje avuga ko kwandikira ibitabo mu Rwanda, bikandikwa n’Abanyarwanda bizanagabanya amakosa mu bitabo nk’uko byajyaga bigaragara mu bitabo bimwe na bimwe kuko bizanashyirwa ku rubuga rw’ikigo k’igihugu gishinzwe uburezi (REB), bityo abarimu bose bakabireba bakanabitangaho ibitekerezo n’abandi bazabyemeza bakaba bagaragaza ibizahinduka cyangwa ibitazahinduka bikaba ibitabo binoze bifite ireme.
Ati “Turatekereza ko uyu mwaka wa 2018 uzarangira ibitabo bizaba bimaze kugera ku mashuri hose, ariko hari ibyatangiye kugera ku mashuri by’igihembwe cya mbere n’igihembwe cya kabiri, kugira ngo barebe ko binoze, ariko turavuga ko umwaka uzajya gushira ari uko ibitabo bimaze kugera mu mashuri”.
Bamwe mu banditsi b’ibi bitabo, bandika igitabo cya mwarimu n’icy’umunyeshuri, barimo Rusanganwa Joseph na Karemera Edouard mu bandika ibitabo by’ubuvanganzo “Literature”, babwiye Imvaho Nshya ko mu kwandika ibyo bitabo bari kwibanda no kubihuza na sosiyete nyarwanda kuko byagiye bigaragara ko abana b’u Rwanda kera bigishwaga cyane umuco wa sosiyete z’ahandi kandi hari byinshi bakeneye kumenya by’u Rwanda.
Ikiciro cya mbere cyo kwandika bimwe mu bigize ibyo bitabo ejo hashize cyarangiye tariki 11 Gicurasi bikazakomereza mu bindi byiciro igitabo kinyuramo kugira ngo kigere ku isoko.
Ibi bitabo bizakuraho imbogamizi Minisiteri y’Uburezi iri kwakirizwa hirya no hino mu bigo byo mu bihugu aho mu mashuri yisumbuye intumwa zayo ziri mu bukangurambaga bwo kureba ibikibangamiye ireme ry’uburezi, basanganizwa ibibazo by’ibitabo bidahagije muri gahunda y’integanyanyigisho nshya ivuguruye (CBC).


text:
INAMA ZIGIRWA ITORERO - IGITABO CYA 1
- INTERURO
- IGICE CYA 1: IYEREKWA RYEREKEYE INGORORANO Y’ABAKIRANUTSI
- IGICE CYA 2: IGIHE CY’IMPERUKA
- IGICE CYA 3: ITEGURE GUSANGANIRA UMWAMI
- IGICE CYA 4: URUKUNDO RWA KIVANDIMWE NO GUSABANA NA KRISTO
- IGICE CYA 5: KRISTO GUKIRANUKA KWACU
- IGICE CYA 6: UBUGINGO BWEJEJWE
- IGICE CYA 7: IMANA IGUFITIYE UMURIMO UKWIRIYE GUKORA
- IGICE CYA 8: NDI HANO, MWAMI NTUMA
- IGICE CYA 9: IBITABO BY'ITORERO
- IGICE CYA 10: KWIZERA IMANA YAWE
- IGICE CYA 11: ABAKRISTO BAKWIRIYE KUBA INTUMWA Z'IMANA
- IGICE CYA 12: KUBA MU ISI NTUBE UW'ISI
- IGICE CYA 13: BIBILIYA
- IGICE CYA 14: IBIHAMYA BY'ITORERO
- IGICE CYA 15: UMWUKA WERA
- IGICE CYA 16: NTIWANDUZE ISANO Y'IMANA N'UMUNTU
- IGICE CYA 17: KUBONERA KW'UMUTIMA N'IMIBEREHO


text:
Mu nimero imwe y’ikinyamakuru cyanjye gisohoka buri kwezi, nabajije abasomyi iki kibazo: “Ese usabana n’Imana cyangwa usabana n’ibibazo byawe” Joyce Meyer
Impamvu nabajije kiriya kibazo abasomyi b’icyo kinyamakuru, ni uko Imana yari yarakimbajije igitondo kimwe. Uwo munsi nabyutse ndi gutekereza ku bibazo byanjye. Mu kanya gato Umwuka w’Imana aramvugisha. Numvaga ijwi rye risa nirindakariye, arambwira ati: “ Joyce, ushaka gusabana nanjye, cyangwa ushaka gusabana n’ibibazo byawe?” Hanyuma ambwira ibyo ngiye kukubwira nawe : “Ntukibaze cyane ku byagutengushye.”
Nihagira ibigutenguha, ntukicare, nurangiza ngo utangire kwicira urubanza. Kubera ko uko waba wiyumva kose, ntaho utandukaniye n’abandi. Bijya bidukomerera kenshi na kenshi kuko Satani ajya aza akatwereka ko nta wundi muntu wigeze ahura n’ibisa nk’ibyo twahuye nabyo. Ibyo si byo.
Igihe kimwe nafashije umukobwa wanjye cyane, kubera ko twicaranye nkamubwira ubuzima nanyuzemo mu gihe nari mfite imyaka 18 kugeza kuri 23. Nkimutekerereza izo nkuru, yumvise asubijwemo imbaraga mu bugingo.
Nk’umuntu uwo ariwe wese, yari yaragiye ahura n’ibintu byamubabaje, ariko uko imyaka yakuraga, ubuzima bwanjye bwo bwagendaga buba bubi cyane, kandi biteye ubwoba. Nk’urugero namubwiye uburyo nabaga mu nzu imwe muri Okalendi(Oakland) muri Kariforiniya(California), mu birometero hafi 5.000 uvuye aho twari dutuye.
Aho nta modoka yari ihari, nta televiziyo, nta telephone nta n’uwari unyitayeho. Namubwiye uko najyaga nicara muri iyo nzu nijoro, njyenyine nkandika imivugo y’ishavu nk’icira imanza, bwacya nkajya ku kazi. Ndamubwira nti”Shima Imana ko ufite umuryango mwiza, akazi keza, urugo rwiza n’imodoka nziza, kubera ko icyo gihe njye ntabyo nari mfite.”
Maze kumuha ubuhamya bwanjye, yumva atangajwe n’uburyo yari abayeho neza n’ibyiringiro by’ibyiza byari bimuri imbere.
Buri wese ashobora guhitamo atyo
Dushobora gutangazwa n’ibyo dutunze cyangwa dushobora gutunga, cyangwa tugacibwa intege nuko hari ibyo tudafite. Ikizwi ni uko niba nta kintu ufite, nta kintu ufite nyine! Kwicara ngo iyaba nari mfite ibi n’ibi ntacyo byongera. Dushobora kwifuza ngo iyaba byari bihindutse gutya na gutya, ariko nyine ntibihindutse.
Niba dushaka gutsinda gucika intege no gusenyuka mu mutima bitewe n’uko hari ibyo twari twiringiye bitabaye, tugomba kureba uko ikibazo kiri, tugahangana na cyo uko giteye cyangwa kimeze. Ikindi tuzi, ni uko uko ububi bw’ikintu bwaba bungana kose, tugomba kumenya ko haba hari amahitamo. Tugomba guhitamo gusabana n’ibibazo byacu cyangwa gusabana n’Imana.
Kabone n’aho twaba twakataje ibingana bite, cyangwa twumva tumeze nabi dute, tuba dufite ubushobozi bwo kuyobora ibitekerezo byacu mu muyoboro w’ibishoboka cyangwa w’ibidashoboka.
Iyi nyigisho twayikuye mu gitabo kitwa “Help me- I am discouraged!”, cya Joyce Meyer, cyahinduwe mu Kinyarwanda gihabwa inyito “ Tuvuge tutaziguye ku gucika intege”
[email protected]


text:
Nshuti, Bavandimwe,
Maze kumenya ko Frère Leon Backcx Alvarus (Kigoli) yitabye Imana taliki ya 04/04/2005 mu bitaro by'i Nairobi aho yajyanwe ali muli coma yatewe n'impanuka yagiriye mu Rwanda. Umuryango we n'inshuti bateganya Misa yo kumusabira muli paroisse ye yavukiyemo ya Ten Ede yo muli Komini ya Wetteren (Flandre Orientale) kuwa gatandatu taliki ya 16/04/2005 saa tanu. Inshuti za Frère Alvarus muramutse mubonye akanya mwazaza kwifatanya n'uwo muryango we mukawugaragariza urukundo Alvarus yakunze u Rwanda. Mudufashe kugeza ku bantu ili tangazo cyane cyane les anciens de Byimana n'abanyeshuli basohotse mu Rwabuye.
GASANA Alexandre.


text:
Munyaneza Fabrice asanzwe ateranira mu Itorero Zion Temple Celebration Center rya Apôtre Dr Paul Muhirwa Gitwaza. We abarizwa muri Paruwasi ya Kimironko.
Yabwiye IGIHE ko indirimbo ye nshya yashatse kuyinyuzamo ubutumwa bwerekana ko Yesu Kirisitu yakunze ab’Isi urukundo ruhebuje kugeza n’aho abitangira, akemera kubambwa ku musaraba.
Yagize ati “Nasobanuraga cyane ukuntu Kirisitu yatwegereje intebe y’ubwiza. Nibutsa abantu ko hari Umwami wabakunze agatanga ubuzima bwe kugira ngo nibamwizera bahabwe ubugingo buhoraho.’’
Aya magambo akubiye mu Gitabo cy’Ibyahishuwe 5:6-7 hagira hati “Nuko mbona hagati ya ya ntebe na bya bizima bine no hagati ya ba bakuru, Umwana w’Intama uhagaze usa n’uwatambwe, afite amahembe arindwi n’amaso arindwi ari yo Myuka irindwi y’Imana itumwa kujya mu isi yose. Araza akura cya gitabo mu kuboko kw’iburyo kw’Iyicaye kuri ya ntebe.’’
Munyaneza Fabrice yavuze ko ari umugisha ukomeye gukundwa n’Imana bikagera naho itanga Umwana wayo w’ikinege ngo acungure Isi.
Ati “Mu ndirimbo nashimaga mvuga ngo Kirisitu namuhawe nk’impano, arangije ambera igitambo kizima, ni ko kunyegereza intebe y’ubwiza.’’
“Intebe” ni indirimbo y’iminota itanu n’amasegonda 48; yatunganyirijwe muri Level Nine ku Gisozi, yanarambitsweho ukuboko na Producer Lead beat.
Uyu musore w’imyaka 27 yaboneye izuba mu Murenge wa Kamembe mu Karere ka Rusizi. Mu buzima busanzwe akora ubucuruzi bw’imyenda, afatanya no gukora decoration z’ubukwe.
Yatangiye umuziki akiga mu Rwunge rw’Amashuri rwa Gihundwe muri Rusizi aho yaririmbye muri Korali Umucyo yaho.
Nk’umuhanzi wigenga, yinjiye mu muziki mu 2019 ndetse kuva icyo gihe amaze gushyira hanze indirimbo ebyiri zirimo “Ni muzima” na “Intebe’’.
Mu mishinga ya bugufi afite, Munyaneza ateganya gukora amashusho y’indirimbo ze mu kurushaho guha abakunzi be ibihangano byamamaza ubutumwa bwiza n’ibiyobora abantu ku gakiza.


text:
Nshuti zacu dukunda, tuzinduwe no kubagezaho ubutumwa bw’umwe mu basomyi bacu watwandikiye ibikurikira:
Bavandimwe bo mw’Ihuriro ry’Inyabutatu, mbanje kubasuhuza mbifuriza amahoro y’Imana. Nitwa Matayo Kanonko, ntuye mu Rwanda (nyamara u Rwanda ndarutekereza cyane amanywa n’amajoro kuburyo wagirango nirwo runtuyemo). Nkunda gusoma inyandiko z’Ihuriro ry’Inyabutatu.
Ndifuza ko mungereza ku basomyi banyu iyi nyandiko nohereje ikubiyemo ibitekerezo bine nshaka gusangira nabo.
Murakoze! Imana ibane namwe, mukomeze imirimo yanyu myiza.
1-Umwami ubaho nka rubanda
Mu mateka y’abayahudi, hari aho bageze basaba Imana kubaha umwami, igezaho irabemerera, ariko ibabwira ko uwo mwami atagomba kuba umunyamahanga, ko atagomba kugira amafarasi menshi n’abagore benshi: ibi bivuga ko umwami yagombaga kubaho nk’abandi bayahudi. Imana yongeraho iti “Ku byerekeye ifeza na zahabu, ntashake gutunga ibirenze urugero.” (Ivugururamategeko 17:17). Mbese muri make, Imana ntishaka umukuru w’igihugu utunzwe no kurya imitsi y’abaturage.
Ese umuherwe Paul Kagame yigeze asoma ibintu nk’ibi? Abanyarwanda bakeneye umutegetsi ubashyigikiye yivuye inyuma mu gukemura ibibazo bahura nabyo bashaka kubaho neza. Ntibakeneye umwicanyi ruharwa ubambura utwabo akoresheje ingufu n’iterabwoba, akirundaho imitungo yose y’igihugu. Indege yirirwa azereramo ni izo yibye; amasambu n’amazu atuyemo ni ayo yibye; icyumba akoreramo muri Village Urugwiro ni icyo yibye; igihugu ategeka ni icyo yibye, ni yo mpamvu adasiba kugicura bufuni na buhoro. Ariba igihugu nk’aho adashaka ko kibaho neza. Agomba guhora acura ibinyoma byo gutwikira ubusambo bwe n’ubwicanyi bwe ndengakamere. Erega imwe mu mpamvu zimutera kwica ni ukugirango abone uko yiba no kubiba iterabwoba kugirango ubwicanyi bwe budakurikiranwa. Yataye isura muntu, ni icyihebe, ni isazi mu mata, abamurwanya bose bakwiye guhabwa amashyi n’impundu. Intambara yo guhirika ingoma mpotozi no kubohora abanyarwanda irashimishije (joyful war). Paul Kagame ni igiti kibi cyera imbuto mbi gusa. Kigomba kurandurwa kigatabwa mu nyenga y’umuriro. Ntateze guhinduka. Abamuvanye muri Uganda bari bazi neza ko yari yaramaze abantu. Kuva yagera mu Rwanda nta mwaka n’umwe urashira atishe abantu. Kwica bimuri mu maraso.
2-Icyaduha umutegetsi w’igihugu umeze nka Samweli
Bibiliya itubwira ko umuhanuzi Samweli yategetse abayahudi igihe kirekire, ko ari we wimitse umwami Sawuli hanyuma yimika umwami Dahudi. Samweli ageze mu zabukuru, igihe cye cyo kwegura gisohoye, agiye gusezera ku mirimo ye ajya imbere y’umwami na rubanda, yinginga abari aho kumushinja icyaha cyose bamuziho yabakoreye, maze bose bemeza ko nta n’umwe muri bo yigeze akorera ikibi bati “Ntacyo watureganyijeho, ntawe wakandamije, ndetse nta n’uwo wahatiye kuguha ibiguzi.” (1 Samweli 12:4). Samweli ntiyaryaga ruswa, yayindi ivuza ubuhuha mu Rwanda. Abayahudi barateranye bose bemeza ko Samweli ari indashyikirwa, ko nta kibi na kimwe bamuziho.
Ese ubu abanyarwanda bagize amahirwe yo gushinja Paul Kagame, baherahe bakagarukirizahe? Iyo abayahudi babonaga umuntu ukora amarorerwa bamwicishaga kumutera amabuye.
Hano mu Rwanda, burya tuba dutera amabuye mu mitima yacu umwicanyi ruharwa Paul Kagame, naho amashyi tumukomera ni amabura kindi.
3-Dahudi yari umwami uhatse abandi mu bwiza
Mu gihe Dahudi yari mu buhungiro abanzi be baganje i Betelehemu, yavuze ko yifuza kunywa amazi y’i Betelehemu. Bamwe mu basirikari be babyumvise, bahara amagara yabo bajya kuyamuzanira; ariko bayamuhereje, aho kuyanywa ayacunshumurira hasi atayasomyeho, arasobanura ati “Uhoraho arandinde gukora kuri aya mazi! Aya ni amaraso y’abantu bahaze amagara yabo, bakajya hariya hantu!” (2 Samweli 23:17). Mbega umwami ufite umutima mwiza! Iyo aba Paul Kagame, yari guhita ayagotomera, yarangiza akabica urubozo! Yamarishije abanyarwanda kugira ngo yifatire ubutegetsi, abushyikiriye arabugundira mu bwicanyi ndengakamere, atera ipfunwe abamufashije bibwiraga ko azunamura icumu. Abanyarwanda bameze nk’intama ziragiwe n’ibipyisi bishinyitse ibyinyo. Yewe Dahudi aje mu Rwanda uyu munsi akareba ukuntu abanyarwanda bapfuye bagapfurikwa, kugirango yerekane akababaro ke, yahita apfukamira Imana ayisaba gutabara u Rwanda, yakwiyiriza ubusa, akambara ibigunira, akarambarara mw’ivu aborogera Uhoraho. Dahudi yakwirukira Imana kuko azi ko ariyo yonyine ifite ibisubizo byose mwenemuntu yifuza. Reka dusabe Imana kuturwanirira ni yo ifitite imbaraga ziruta iz’abanzi bacu bose ubateranyije!
4-Umugiranabi agomba guhabwa akato.
Kubyerekeye inyigisho za Yezu Kristu, Intumwa ye Yohani ati “Nihagira umuntu ubagana, atari uzanye izo nyigisho, ntimukamwakire iwanyu, ndetse ntimukamuramutse: kuko umuramukije, aba asangiye na we ibikorwa bye bibi.” (2 Yohani 10). Ntawe uzirika ihene ye iruhande rw’ihene mbi. Umwicanyi ruharwa agomba guhabwa akato, yarahumanye kurusha umubembe cyangwa urwaye ebola; kurya intonorano ye birenze kugotomera litiro y’utuzi twa Dan Munyuza kuko ni ukugirana igihango na Sekibi. Ninde wamenya umubare w’abanyarwanda amaze kwanduza abashora mu bwicanyi bwe, abasogongeza kuri kamere ye mbi? Abantu batamuha akato bakemera kurya utuvungukira two ku meza ye, baba biyandikishije mu gitabo cy’ibivume bigomba kurimbuka. Ntabwo igihugu cyacu gikeneye abantu bateye nka Paul Kagame, gikeneye abantu bameze nka Samweli na Dahudi, bakunda Imana na bagenzi babo. Naho abanyarwanda benshi bagambanirana bashaka gusimbura Paul Kagame, tubafitiye iki kibazo: watinyuka ute guhatanira imyanya y’ubutegetsi mu gihe u Rwanda rumeze nk’inzu yafashwe n’inkongi y’umuriro, kandi umwicanyi ruharwa atagoheka aguhiga bukware?
Imana ihumure abanyarwanda kandi ibahumurize muri iyi isi igoranye.
Matayo Kanonko
Icyitonderwa: Ihuriro ry’Inyabutatu ryishimiye abasomyi baryo nka Matayo Kanonko! Urarimuhamije Matayo we! Wunze ikirenge mu cya Adeline Mukangemanyi. Uyu mubyeyi yeretse isi yose ubwicanyi ndengakamere bw'umwicanyi ruharwa Paul Kagame budafite aho butandukaniye n'ubw'Interahamwe. Dore ubu Paul Kagame n'abambari be barakubita agatoki ku kandi bashakisha uko basubiza uyu mubyeyi mu buroko we n'umwana we Diane Rwigara, umunyapolitike ukunzwe cyane mu Rwanda imbere no hanze yarwo kubera kwerekana atazuyaza akarengane k'ingeri zose umwicanyi ruharwa Paul Kagame n'agatsiko ke bakomeje gukorera abanyarwanda.
Yozefu Mutarambirwa
Umuyobozi mukuru w'Ihuro ry'INYABUTATU


text:
Icyo ubuyobozi bwa Pariki butangaza ku iribwa ry’imbogo yafungishije bamwe
Abaturage bo mu mirenge ya Musanze na Shingiro mu karere ka Musanze baherutse gutabwa muri yombi bakekwaho gutaburura no kurya imbogo yari yabonetse muri ako gace yapfuye.
Iyi mbogo yari isanzwe iba muri iyi pariki bikekwa ko yatwawe n’amazi y’umugezi wa Susa, ikaza gupfa, nyuma ikaboneka mu kagari ka Akabazungu tariki 7 Gicurasi, igatabikwa , muri iryo joro abaturage bakayitaburura bakayibaga, bakayirwa.
Ubuyobozi bwa pariki y’igihugu y’ibirunga butangaza ko hari indi mikoranire bari basanzwe bagirana n’abaturage baturiye iyi pariki, abayiriye batandukiriye. Ibi ni ibivugwa n’umuyobozi wayo, Bwana Uwingeri Prosper.
Agira ati “Turayishyingura nyuma yo kuvugana n’ubuyobozi tukabwira abaturage ko birinda kurya inyamaswa nk’izo ngizo ziba zipfushije cyangwa zapfuye mu bundi buryo ubwo ari bwo bwose. Hanyuma tugashyiraho n’ingamba zituma hatabaho icyabaye hariya[batayirya], abaturage bari bababwiye.
Ese ntabwo ari inzara yaba yarabateye kurya iyi mbogo?
Uwingeri avuga ko kurya iyi mbogo bishobora kuba byaratewe n’imyumvire y’aba baturage itandukanye n’iy’abaturiye neza iyi pariki.
Agira ati “Uko mbitekereza, ntabwo nabihuza n’inzara ahubwo ku rundi ruhande navuga ko ari mu murenge cyanywa ari ahantu hategereye pariki, badasanzwe bazimenyereye. Kuko hari abaturage dusanzwe dukorana neza, ariko abandi bakaba baturuka ku ruhande bakaza bagakora ibintu by’urugomo. Turakeka ko ari abantu batabimenyereye, bakaba ari abantu b’abanyarugomo.”
Avuga ko abaturage baturiye pariki basanzwe bafatanya mu bikorwa bitandukanye, bityo bakabafasha kuyibungabunga, bityo bakaba bafite ibyo bahuriraho n’ibyo birinda ndetse n’amakuru basangira.
Ati “Ntabwo rero twavuga ngo kuko yabonetse hanze yari kuribwa kuko abaturage bakunda inyama. Ibyo ngibyo bigira umurongo bicamo. Abanyarwanda cyane cyane abaturanye na pariki nasiyonari y’ibirunga bamaze kugira umurongo w’imyumvire, duha agaciro guturana na pariki. Hari ibyo bagaomba kumenya n’ibyo bagomba kwirinda. Ntabwo abanyarwanda ari ukuvuga ngo icyo ubonye cyose urakirya, hari uburyo ibintu bikorwa,”
Abayiriye bamerewe gute?
Uwingeri akomeza avuga ko hakozwe lisiti y’abayibaze n’abariyeho ndetse ngo barafashwe.Yibutsa abaturage ko bibujijwe kurya inyamaswa nk’izo zishobora kuba zipfushije cyangwa zapfuye no mu bundi buryo budasobanutse, bityo bakazirinda kuko zishobora kuba intandaro y’indwara n’ibindi bibazo by’ubuzima. Kugeza ubu ngo abayiriye nta kibazo baragira, ariko ngo icyavuka cyose bakurikiranwa bakitabwaho.
Kurya inyamaswa zipfushije cyangwa bikekwa ko zipfushije byagiye bishyira mu kaga ubuzima bw’abanyarwanda. Zimwe mu ngero zirimo urwo muri Kanama 2019, aho abaturage babiri baje gupfa muri 40 bo mu murenge wa Simbi mu karere ka Huye bajyanywe mu bitaro nyuma yo kurya inka yipfushije, bakagaragara uburwayi bwo kuribwa mu nda.
Muri 2013, hari abaturage basaga 10 bo mu murenge wa Nkanka mu karere ka Rusizi bajyanywe mu bitaro nyuma yo kurya ihene yipfushije imaze kubyara.
Ntakirutimana Deus


text:
Amakuru yizewe IGIHE ifite ni uko hamaze iminsi haba ibiganiro byahuje inzego zose zirebwa n’iki cyemezo hagamijwe kunoza imirimo ya nyuma kugira ngo iri shami ritangizwe.
Aya makuru avuga ko amasomo yo muri iri shami azatangira muri uyu mwaka w’amashuri ugiye kuza. Azatangirira mu bigo by’amashuri bike byamaze kubyemererwa.
Muri iyi gahunda abanyeshuri basoje amasomo y’icyiciro rusange cy’amashuri yisumbuye nubwo barangije gusaba amashami baziga, ababyifuza kandi bujuje ibisabwa bazashyirirwaho uburyo bashobora gusaba kwiga iri shami.
Umunyeshuri uzajya urangiza umwaka wa Gatatu w’amashuri yisumbuye azajya asaba kwiga muri iri shami nk’uko bigenda ku yandi, aho amasomo yaryo azajya atangwa kuva mu wa Kane kugeza mu mwaka wa Gatandatu ndetse bakaba banakomeza no muri Kaminuza bakazobera muri ayo masomo.
Biteganyijwe ko amakuru arambuye ku gutangiza iri shami n’inzira ushaka kuryigamo yanyuramo bizajya hanze muri iki cyumweru kigiye gutangira.
Muri Gicurasi 2021 nibwo Miniteri y’Ubuzima yatangaje ko igiye gusubizaho Ishami ry’Ubuforomo n’Ububyaza mu mashuri yisumbuye mu rwego rwo gukemura ikibazo cy’ubuke bw’abaganga kikigaragara.
Amashuri yisumbuye yigishaga ubuforomo ( écoles de sciences infirmières, ESI) yavuyeho mu 2007, amwe muri yo arafungwa andi yongererwa ubushobozi ku buryo abasha gutanga icyiciro cya mbere cya kaminuza (A1) mu rwego rwo kugira abaforomo bafite ubushobozi buhagije butuma bakora akazi kabo neza.
Kugeza ubu mu Rwanda habarurwa abaforomo, abaforomokazi n’ababyaza basaga 12 000, umubare wikubye inshuro zirenga ebyiri mu myaka 10 ishize bitewe n’umuhate wa leta wo kongera umubare w’abakora iyi mirimo binyuze mu gushyiraho amashuri atandukanye mu gihugu, yigisha ubuforomo no kubyaza.


text:
Ni abasore n’inkumi 50 baturutse mu mirenge 10 y’Akarere ka Nyanza bigishijwe gusana imihanda no kuyifata neza bakoresheje tekinike yitwa ‘Do-nou’ aho bafata imifuka bagashyiramo itaka mu buryo bungana bagatsindagira, ku buryo umuhanda usigara ukomeye utapfa kwangirika.
Nyuma yo kumara iminsi 10 bigishwa, babwiye IGIHE ko ubumenyi bungutse bagiye kubwifashije mu kwiteza imbere.
Girimpuhwe Esperence ati “Mbere nari nsanzwe nkora muri VUP, dutunganya imihanda ariko nta bumenyi buhagije mbifiteho. Iyi tekinike ya Do-nou yo gutsindagira imihanda twize narayimenye kandi niteguye kuyikoresha aho ubuyobozi bwaduha ikiraka hose tukabona amafaranga.”
Bamporiki Fidele na we yavuze ko ubumenyi afite yiteguye kubukoresha mu gusana imihanda yo mu Karere ka Nyanza yangiritse, ariko asaba ko ubuyobozi bwajya bubaha ibiraka.
Ati “Ndi umutekinisiye muri VUP kandi maze imyaka itandatu nkora muri aka karere. Iyi tekinike yari ikenewe kuko hari aho twakoraga harangiritse tugashyiramo itaka, ariko hakongera guhita hangirika, ubwo rero twize ubu buryo twiteguye kubukoresha ariko ubuyobozi bukwiye kutuba hafi bukajya buduha ibyo biraka tukabikora.”
Urwo rubyiruko rwigishijwe n’umushinga wo mu Buyapani witwa Community Road Empowerment (CORE).
Umukozi ushinzwe amahugurwa muri CORE, Ntakirutimana Obed, yavuze ko umuhanda ukozwe hakoreshejwe tekinike ya Do-nou uramba kuva kugeza ku myaka 10 kandi ari uburyo buhuza ubundi bubiri bwari busanzwe mu Rwanda.
Ati “Mu Rwanda hari hasanzwe uburyo bwo gukoresha imashini mu gusana imihanda cyangwa abaturage bagakoresha amaboko, iyi tekinike ya Do-nou ihuza ubwo buryo bubiri kandi itanga akazi ku baturage benshi ndetse n’umuhanda ukaba ukomeye, ukaramba kuva ku myaka itanu kugeza ku myaka 10.”
Umunyamabanga Nshingwabikorwa w’Umurenge wa Busasamana, Bizimana Egide, yabwiye urubyiruko ko ibyo bize bakwiye kubigaragaza mu mirenge yabo kandi ubuyobozi bwiteguye gukorana nabo.
Ati “Dufite ikibazo cy’imihanda ikorwa ariko ntirambe ugasanga amafaranga n’ibikoresho byahagendeye bisa n’aho bipfuye ubusa, kugira ngo rero ijye iramba bisaba ko iyi tekinike bigiye hano bayishyira mu bikorwa mu miringe batuyemo kandi twiteguye gukorana nabo.”
Muri iyo minsi 10 urwo rubyiruko rwasannye umuhanda wa metero 220 mu Murenge wa Busasamana, bitwara amafaranga agera kuri miliyoni 12 Frw.


text:
1. Reba muri Phone yawe nusangamo
Prn zijejeta menya ko ubwo kakubayeho!
.
2. Niba amabere yawe yarakozweho incuro ziruta
iza remote control ya tv (telekomande)cg inote ya 500,cg yarabaye nkibitambaro wazimisha itara nawe
wikwibaza byinshi urafitwe nutihana!
.
3. Niba umaze gusambana inshuro zirusha
ubwinshi imyaka yawe nawe urafitwe!
.
4. Kandi niba ubona umusazi washwandaritse
ukamwifuza umenye ko nawe urimbutse!
.
5. Niba umaze kwikinisha inshuro ziruta izo
wasambanye nawe ntusigaye tu!
.
6.niba ugiye kugenda utanditse ijambo "amen" kugirango Imana ikube hafi,wowe urapfuye nturaye!!!
Video Abakobwa Beza
IBINTU 5 BIZAKUBWIRA NIBA URI MU BAGANA MU KUZIMU!!
1. Reba muri Phone yawe nusangamo


text:
Ibi Umukuru w’Igihugu yabigarutseho mu kiganiro ku mikorere y’inzego za Leta muri Afurika yo mu kinyejana turimo cya 21 yagiranye na Mo Ibrahim, ku munsi wa kabiri w’Inama yiswe ‘Ibrahim Governance Weekend’ ibera i Kigali.
Ni ikiganiro cyibanze ku ngingo nyinshi zirimo amavugurura arimo gukorwa mu Muryango wa Afurika Yunze Ubumwe (AU), imikorere y’Urukiko Mpuzamahanga Mpanabyaha (ICC), icyo Perezida Kagame atekereza ku muntu uzamusimbura n’ibindi.
Perezida Kagame wayoboye amavugurura ya AU ndetse akaba anayoboye uyu muryango muri manda izarangira muri Mutarama umwaka utaha, yasobanuye ko agamije guhindura imyumvire no kuzana imikorere mishya itanga umusaruro no gutera inkunga ibikorwa by’umuryango.
Yatangaje ko kugeza ubu ibihugu 25 bimaze gutangira gahunda yo gutanga 0.2% by’imisoro y’ibyinjira mu gihugu, hagamijwe ko AU isezera ku muco wo gutungwa n’inkunga z’amahanga.
Yagize ati “Hari n’ibindi bihugu byinshi bibishaka, n’aho abantu batarabyumva neza, dufite ikipe ijya mu bihugu igasobanura, bakareba ayo bishyuraga, ayo batanga muri ubu buryo, mbese bakaganira.”
Yakomeje avuga ko afite icyizere ko amasezerano ku Isoko Rusange rya Afurika, azagera ku ntego zayo kuko kugeza ubu ibihugu 44 byayasinye.
Umusimbura
Umwe mu bitabiriye ikiganiro yabajije Perezida Kagame icyo atekereza ku musimbura we, niba hari icyo azamufasha kugira ngo u Rwanda rukomeze kugira isura nziza nk’iyo rufite uyu munsi ku ruhando mpuzamahanga.
Umukuru w’Igihugu yavuze ko ataba nk’abantu badatanga umusaruro ariko bagakomeza kwizirika ku butegetsi bikarangira bagiye ntacyo basize. Yavuze ko amahitamo yo gusimburwa atari aye kuko yayagize ariko ibyifuzo by’abamushakaga bikayaganza.
Yagize ati “Gahunda yo kunsimbura ntabwo ari iyanjye, iyo iza kuba iyanjye si mba ndi hano kuko nibyo nashakaga. Nashakaga kuyobora manda ebyiri nari nemerewe nkagenda, nicyo nifuzaga kuko mu mutima wanjye ndanyuzwe.”
Yongeyeho ko Abanyarwanda bamusabye igihe kinini ko akomeza kubayobora bimusaba igihe kinini cyo kubitekerezaho, hanyuma abyemera ashingiye ku mateka yanyuzemo n’icyatumye ajya ku rugamba rwo kubohora igihugu no guharanira uburenganzira bwe.
Ati “Nagiye mu gisirikare mpera mu cya Uganda, ubundi mu cy’u Rwanda. Sinigeze nkora ibyo ngo nzabe Perezida, sinigeze nanabirota kugeza ubwo bibayeho. Igihe nari mfite amahirwe yo kuba Perezida nahisemo kutamuba.”
Yakomeje agira ati “Mu 1994 ishyaka ryanjye ryarantoranyije ngo mube ndababwira ngo ‘simbyiteguye, ntibyari no mu byo narwaniraga. Niyo mpamvu batoranyije undi nkaba Visi Perezida na Minisitiri w’Ingabo.”
Perezida Kagame yavuze ko gufata icyemezo cyo kugenda bitagorana kuko n’iyo abanyarwanda baza kumusaba gukomeza kubayobora bamwizeyemo ubushobozi bwo kubakorera byinshi ariko we yumva ntabwo agifite yari kubahakanira.
Nyuma yo kuva ku buyobozi, Perezida Kagame, yavuze ko afite byinshi byo gukora, ariko azagerageza gufasha uzamusimbura kugira ngo azageze igihugu kuri byinshi.
Ati “ Nzakomeza kumuha ubufasha bwose nzaba mfite.”
ICC
Bamwe mu bayobozi ba Afurika bumvikana kenshi bagaragaza ko batishimye imikorere y’urukiko mpuzamahanga mpanabyaha (ICC) ndetse ntibahweme no gutanga ibitekerezo bikubiyemo ibyifuzo byo gusesa amasezerano arushyiraho.
Perezida Kagame yavuze ko uru rukiko rwagiyeho rushyiriweho Isi yose ariko byarangiye rubaye urwa Afurika gusa, aho usanga Abanyafurika baburanishwa narwo akenshi ibyaha baba barabikoranye n’abandi b’ahandi ariko bo ntibagire icyo babazwa.
Yagize ati “Ubwo bashyiragaho ruriya rukiko iyo bavuga ko ari urwo gucira imanza abanyafurika. Ntabwo mvuga ko uwakoze ibyaha adawiye kubibazwa, ariko se bikorwa mu buhe buryo, umuntu akibaza, ni ubuhe butabera butangwa.”
Ibihugu 34 bya Afurika byasinye amasezerano ashyiraho uru rukiko, gusa byo bikavuga ko rurengaho rukabyibasira ku buryo bibona ko rwamaze kuba igikoresho cy’ibihugu bikomeye mu gukandamiza Afurika.
Ubusanzwe ingingo ya 127 y’amasezerano ya Roma, yemerera igihugu kinyamuryango kwivana muri ayo masezerano ku mpamvu zacyo bwite, kandi uko kwivanamo ntikubangamire ubundi bufatanye bushobora gukenerwa n’urukiko kuri icyo gihugu.
Igihugu cyemererwa kuva mu banyamuryango nyuma y’umwaka umwe kigejeje ku Munyamabanga Mukuru wa Loni ubusabe bwo kuvamo.
Amafoto: Village Urugwiro


text:
Iyi weekend y’umuganda w’ukwezi kwa Nzeli ntiyaduhiriye.Bamwe twabaye nk’abakubiswe n’inkuba.Mu gihe twarwanaga no guhaha ibya nimugoroba ngo tujye kwitegura icyumweru,umutingito waratwubikiriye ntitwarabukwa.
Ubwa mbere warahushye,urahutera maze urenga nk’umuyaga.Abari basimbukiye hanze bariruhutsa baba baragarutse.Ntawamenye aho uturutse uretse kubona amatafari y’inzu asimbagurika, n’uwari uri hanze agashaka umufata akamubura.
Inzu n’amamodoka byakabonye
Uretse umwana muto wahasize ubuzima,amazu n’imodoka bikomeye ni byo umutingito wahereyeho.Ba Rusahuriramunduru na bo bari barekekereje ahantu hose,bacungana n’abashinzwe umutekano.
Katedrali ya Cyangugu na yo yarangiritse
Kuri iki cyumweru,kwinjira muri Katedrali ya Cyangugu byari nko kwiyahura.Twarahageze turumirwa.Yarangiritse ku buryo bugaragara.Urimo imbere aba abona ibikuta bigiye kumugwaho.
N’ubwo tuba dusenga twizeye,ubwoba aba ari bwose ko yatugwaho.Kandi ntihari hashize igihe na none bayisannye kubera umutingito.Bizagarukira he?
N’i Bukavu bararira
Si hano mu Karere ka Rusizi gusa.No hakurya y’i Kivu ntibasigaye.Uwo mutingito wumvikanye i Bukavu,Walungu na Kabare ku wa gatanu tariki 23 Nzeli.
Hari mu ma saa tatu z’ijoro,aho wahitanye abantu 2,abandi barakomereka n’ibintu byinshi birangirika.Ntitwari tuzi ko ari twe dutahihiwe!
By Mukeshimana Marie-Françoise,Rusizi


text:
Kugira ngo umubano w’umugabo/umusore n’umugore/umukobwa ukomere ugomba gukora ibi bintu kugira ngo umugore ahore yishimye.
1.Mutege amatwi
Umugore wese akunda kumvwa no kwerekwa ko ibyo avuga bihabwa agaciro, mu gihe uzamuha umwanya ukamwumva bizafasha umubano wanyu gukomera ndetse anagire ibyishimo byuzuye muri we.
2.Mwereke ko umwitayeho
Igitsinagore gikunda kwitabwaho cyane niba koko mukundana uzirinde kumwereka ko utamwitayeho ahubwo umunsi ku wundi ujye umuba hafi. mu buzima uzaba umuremyemo icyizere ndetse no kumva ko nta wundi mukobwa/mugore ubayeho neza nka we kubera kumuhata umunezero.
3.Reka kumwicira gahunda
Mu gihe bibaye ngombwa ko hari icyo umusezeranya reka kugaragara nk’umubeshyi mu maso ye ahubwo ba indakemwa kandi abone ko uri umugabo w’ikirenga. Ibi bizamunezeza.
4.Buri munsi mwibutse ko ari mwiza
Mugabo/musore Burya kubwira umukunzi wawe ko ari mwiza bizabafasha mwembi mu mubano wanyu, bizatuma yiyumva nk’umugore w’ikirenga kandi ahorane ibyishimo. Ibi bizatuma umubano wanyu uramba ndetse muhorane ibyishimo.
5.Mube hafi igihe cyose
Buriya abagore bakunda umuntu ubereka ko abari iruhande mu bihe by’umunezero cyangwa by’umubabaro. wowe mugabo/musore Igihe uzabaho umukorera ibi bintu umukunzi azahora akwirahira kandi abeho yishimye kubera uburyo umwitaho.
6.Emera kumva inama ze
Kumva inama z’umugore/umukobwa biba byiza kandi bikamwubaka, bituma yishima mu buzima agahorana umunezero udasanzwe.
7.Ntuzigere umufata uko wishakiye
Gufata umugore/umukobwa uko wishakiye uzashiduka abandi bagabo baramutwaye kera, gusa n’umwitaho ukamuba hafi umunsi ku wundi bizatuma yishima kandi yiyumve nk’ufite umukunzi koko.
8.Ntuzigere umuca inyuma
Guca inyuma uwo mwashakanye cyangwa uwo mukundana ni kimwe mu bintu bituma akuzinukwa ndetse bikaba byatuma umunzero we ukama.
9.Mubwire buri munsi ko umukunda.
Kwibutsa umugore/umukobwa ko umukunda ni kimwe mu bituma yishima akumva ko koko afite uhamye kandi umwitayeho.


text:
Muri iyi nkuru turarebera hamwe ibimenyetso 7 bikugaragariza ko umubano wanyu uri mu bihe bikomeye biwuganisha mu marembera igihe ntacyaba gikozwe nkuko byatangajwe n’inzobere mu mibanire y’abashakanye ndetse akaba n’umujyanama ku mibanire: Alice de Lara ufite n’urubuga Conseil Conjugal.
1.Ntabwo ukigira ubushake bwo gukorana na we imibonano mpuzabitsina.
Alice de Lara atangaza ko iyo umwe mu bashakanye atakigira ubushake bwo kubonana na mugenzi we cyaba kimwe mu bimenyetso bigaragaza ko umubano udahagaze neza. Iyo bimeze gutya mugenzi we utaragize izi mpinduka ntabwo ashimishwa n’uburyo uwo bashakanye atagiha umwanya icyo gikorwa bityo bikavamo uburakari ku ruhande rwe. Ahita atangira kwiyumva nkaho yatawe ndetse atagihabwa agaciro nuwo bashakanye ari nabyo bituma umubano utangira kuzamba.
2.Usigaye ukora ibintu byinshi uri wenyine kurusha uko mwabikorana.
Hagati y’abashakanye, ni byiza ko bahana umwanya , haba mu gusohoka no kwitabira ibirori runaka buri umwe ari wenyine cyangwa ari kumwe n’inshuti ze. Ariko iyo ibyo bikorwa bisimbuye burundu uko wabikoranaga n’uwo mwashakanye , haba harimo ikibazo.Alice de Lara atangaza ko umwe iyo akunda kwisohokana bituma abona ubwigenge burenze urugero butuma yubaka umubano n’abo hanze kurusha uko yubaka umubano n’uwo bashakanye.
3. Hari undi usigaye utekereza
Iyo igikorwa cy’imibonano mpuzabitsina kibaye nk’igikendera cyangwa umwe mu bashakanye atakigira ubushake bwo gukora imibonano mpuzabitsina, ibitekerezo byo guca inyuma mugenzi we bigenda birushaho kwiyongera.
Alice de Lara avuga ko impamvu byiyongera ari uko wenda aho umwe muribo akorera haba hari umwe mubo baba bakorana baganira bashobora kuba bahuje ikibazo. Alice de Lara atangaza ko iyo bimeze gutya bitavuga iteka ko umubano ugeze mu marembera ariko , ahamya neza ko biba bishyira ahaga uwo mubano.
4.Usigaye ubona ingeso mbi ze gusa
Kera ntabwo wajyaga wita cyane ku ngeso ze mbi (défauts) kuko wahaga cyane agaciro ibyo yakoraga byiza. Muri iyi minsi, ntukibona ibyiza ahubwo ubona ibibi bye gusa. Ibi nibyo bituma uhorana umunabi no kurushaho kumva utakimukunze. Alice de Lara atangaza ko iyo ari uko bimeze, ibyishimo mu muryango bigenda bikendera.
5.Nta mushinga mugifatanya
Uko imyaka yose abashakanye baba bamaranye yaba ingana, gutera imbere no kurushaho kugirana imibanire myiza hagati yabo bituruka ku mishinga runaka baba bafite yaba iyo guteza imbere urugo cyangwa se ibikorwa bibahuza cyane. Alice de Lara avuga ko ibikorwa byose bihuza abashakanye bizamura umubano no kurushaho kwibonanamo.
Niba nta kintu kikibahuza ngo mugifatanye, mujye inama, mwungurane ibitekerezo binyuranye cyangwa se ngo mupange aho mugomba gusohokera mwembi, ni ikibazo gikomeye mu mubano wanyu kuko buri umwe asigaye arushaho kuba nyamwigendaho.
6.Musigaye mushwana inshuro nyinshi
Baca umugani mu Kinyarwanda ngo ‘Ntazibana zidakomanya amahembe’ ndetse iyo abashakanye bagize icyo batumvikanaho, bibafasha kwisubiramo , bakamenya ibyo bagomba gukosora no kwitwararika .
Iyo abashakanye babana ntakintu na kimwe bagiranaho ikibazo, bigera umunsi umwe bigashwanyuka kuko buri wese aba yarabayeho arenzaho ku bibazo aho kubivuga ngo abiganireho n’uwo bashakanye. Ariko nanone iyo abashakanye bahora bashwana buri munsi, bigaragaza ko hari ikibazo gikomeye batigeze bakemura. Guhora mushwana nabyo ni ikibazo gikomeye ku mibanire yanyu.
7.Usigaye wumva atanagukoraho
Iyo umwe amaze kumva atagishaka guhuza urugwiro na mugenzi we, kumuhurwa bigenda byiyongera. Iyo bigeze aho uwo mwashakanye wumva no kugukoraho uba wumva bikubangamiye, biba bishyira gutandukanya uburiri, umwe akajya arara mu ruganiriro cyangwa akimura icyumba akabikora nko guhunga mugenzi we.


text:
MIZERO Iréné ni umwana wa kabiri mu bana batandatu, ni umunyarwanda wavutse kuwa 25/11/1985 mu gihugu cy’u Rwanda, mu Ntara y’Iburengerazuba, Akarere ka Ngororero, Umurenge wa Ngororero. Akaba yarabyawe na KABALIRA Télèsphore na MUKARUZIGA Eugénie. Nyuma ya Jenoside yakorewe Abatutsi mu mwaka w’1994, MIZERO Iréné yabaye mu bwigunge igihe kitari gito abitewe n’ifungwa ry’ababyeyi be bari baragize uruhare muri Jenoside, hamwe no gusenga Imana ariko by’umwihariko akemera inama yagiriwe na bamwe mu rungano batahwemye kwifuza ko bamubona akeye mu maso, ubu MIZERO Iréné afite icyizere cy’ejo hazaza, afatanyije n’abandi mu iterambere ry’Igihugu. Uyu munsi nishimiye kubaho, mbyifuriza abandi, nifuza ko abari mu bwigunge babuvamo.
Kuwa 29/07/2012, MIZERO Iréné yatumiye abantu 3 bagize uruhare rw’indashyikirwa mu kumufasha gusohoka mu bwigunge maze arabashimira. Icyo gihe yatanze impano z’ishimwe yise MIZERO award 2012 n’ifoto z’urwibutso.
Urwo rugendo MIZERO Iréné yanyuzemo rw’ubwigunge no kwiheba rwatumye atekereza ku bandi bashobora kuba babayeho mu buzima busa n’ubwe, dore ko ibishyira abantu mu bwigunge bihari kandi ugasanga rimwe na rimwe abigunze nta ruhare bafite mu bituma bigunga.
Ibyo byose byatumye muri 2013 ashinga umuryango Mizero Care agamije gufasha abantu gusohoka mu bwigunge bakagera ku iterambere ryuzuye. MIZERO Iréné niumuyobozi w’umuryango Mizero Care wabonye ubuzimagatozi tariki 18/01/2017. Afatanyije na Komite Nyobozi n’abagize ubuyobozi bwa Mizero Care Organization ayobora akanateza imbere ibikorwa by’umuryango bigamije guhindura urubyiruko urumuri rw’ubuzima bwiza ku isi.
MIZERO Iréné muri 2010 yabonye impamyabushobozi y’icyiciro cya kabiri cya kaminuza mu icungamutungo mu cyahoze cyitwa SFB Mburaburabuturo; kuri ubu niUR- College of Business and Economics (CBE). Ni umucungamutungo wa BRAMIN Ltd, ikigo cy’ubuhinzi bwa kijyambere guhera muri Nzeri 2013. Yanabaye umucungamutungo wa ADEPR muri Paruwasi Remera guhera muri Mutarama 2011 kugeza muri Nzeri 2013.
Guhera muri 2013 yafatanyije naMYICT na Imbuto Foundation nk’umukangurambaga wa gahunda ya NDI UMUNYARWANDA.
Jenoside yakorewe abatutsi mu Rwanda yabaye mfite imyaka icyenda (9). Icyo gihe nigaga mu mwaka wa Gatatu amashuri abanza. Nubwo nari muto,ubwo yari itangiye numvaga abantu bakuru barimo n’ababyeyi banjye bavuga ko harimo guhigwa abatutsi.
Tukimara guhunguka tariki 19/11/1996 mu gihugu cyahoze cyitwa Zaïre kuri ubu kikaba cyitwa Democratic Republic of Congo (DRC), twageze mu Rwanda maze Data ahita afatwa arafungwa bambwira ko afungiye icyaha cya Genocide. Icyo gihe nari mfite imyaka 11. Nyuma yaho gato mu mpera za 1999 nibwo mama nawe yafashwe arafungwa akurikiranyweho icyaha cya Genocide. Nari maze kugira imyaka 14 y’amavuko. Ni uko namenye ubwenge ngasanganizwa iyo nkuru bituma mba mu gahuge ka njyenyine igihe kitari gito.
Ababyeyi banjye barafunzwe bemeye icyaha babisabira imbabazi, Data Inkiko Gacaca zamukatiye igihano cya burundu naho Mama we ahabwa imyaka miringo itatu (30).
Kubaho mu buzima ufite ababyeyi bombi bafunzwe, ntabwo bworoshye, ni ubuzima bw’ipfunwe, ubukene n’ubwigunge bukabije. Ubuzima bwaje guhinduka dutangira kwiga gukorera imiryango twabagamo, tumenyera imirimo ivunanye ndetse nyuma tuza gutangira ubuzima bwo kwibana. Byansabaga kwimenya kandi nkamenya n’abavandimwe banjye. Twagira icyo tubona tukagemurira ababyeyi kuri Gereza.
Nakomeje amashuri abanza mu cyahoze ari Komini KIBILIRA ku kigo cy’i Ruhindage, aho naje gutsinda ikizamini cya Leta gisoza amashuri abanza.
Mu mwaka wa 1999, ni bwo natangiye amashuri yisumbuye mu kigo cya EVFO/KIBISABO ntangira ntafite ibikoresho byuzuye. Gusa ndashima Leta yacu yashyizeho uburyo bwo kwiga ku bantu bose kandi igafasha n’abakene. Icyo gihe biciye mu karere amafaranga ya Minerval nayahawe n’ikigo cy’igihugu gikorera muri MINALOC. Mu mibanire yanjye n’abandi ku ishuri nkiri mu cyiciro rusange, wasangaga mpisha bagenzi banjye ko mfite ababyeyi bafunzwe; ubundi ugasanga nigunze nshaka kuba jyenyine, aho natekerezaga ubuzima bugoye mbayeho nkibaza icyatumye ababyeyi banjye bafungwa. Nkumva mfitanye ikibazo na Leta yamfungiye ababyeyi.
Mu mwaka wa 2002, nakomeje amashuri yanjye muri ESECOM RUCANO ikigo giherereye mu karere mvukamo. Aho nize ubumenyamuntu (Sciences humaines) A2. N’ubundi nakomeje kurangwa n’ubwigunge. Nakundaga gutekereza ku buzima bugoye tubayemo nkabiburira igisubizo maze nkiyahuza inzoga. Kuko iyo nabaga nazinyoye numvaga mfite amahoro. Nubwo nanyuze muri ibyo bibazo byose nagize umugisha wo kumenya ubwenge mu ishuri. Mu mwaka wa 2005 nabashije kubona bourse d’étude mu Ishuri rikuru ry’Imari n’Amabanki (SFB) MBURABUTURO.
Kugeza mu mwaka wa 2006, mbere yo gutangira amasomo muri SFB nakoze ingando z’abanyeshuri i Nkumba. Aho batwigishaga amateka yaranze igihugu cyacu, politiki y’igihugu cyacu n’andi masomo y’uburere mboneragihugu. Iteka uko bavugaga amateka yaranze igihugu cyacu nibazaga ikibazo n’ubu mpora nibaza cyo kumenya impamvu habaye jenoside yakorewe abatutsi kandi ababyeyi banjye bakayigiramo uruhare.
Mu mwaka wa 2007, ni bwo natangiye amasomo muri SFB. Nakomeje kwibera mu bwigunge, nkumva noneho usibye kuba ntashaka kuvugisha umuntu sinifuzaga umuntu umbaza niba mfite ababyeyi cg Akarere mvukamo. Nabaye mu bwigunge kugeza ubwo naje kurwara njya kwa muganga muri CHUK babura indwara. Numvaga mbababara umubiri wose, nkarwara umutwe udakira.
Muri icyo gihe numvaga nararambiwe ubuzima, nta mugambi nta n’ibyiringiro by’ejo hazaza. Amafaranga nahabwaga ya bourse nagombaga kuyasangira n’abavandimwe banjye, ntibagiwe no gusura ababyeyi kuri Gereza.
Ndashima Imana uburyo ikoresha ubuhamya bwanjye bugakora ku mitima y’Abanyarwanda kandi bukagira abo bufasha gukira ibikomere byatewe n’amateka ya jenoside yakorewe abatutsi mu Rwanda.Ndashimira Imana ibohora, Leta y’Ubumwe bw’Abanyarwanda itarobanura ahubwo yemerera umuntu wese uburenganzira bwo kwiga. Ndashima kandi abantu bose bagize uruhare mu kumfasha gusohoka mu bwigunge n’ipfunwe naterwaga n’ibyaha ababyeyi banjye bakoze, ni ukuri urukundo rwanyu rwaranzuye.
Nabaye mu bwigunge mfite ipfunwe naterwaga n’ifungwa ry’ababyeyi banjye bagize uruhare muri Jenoside yakorewe Abatutsi mu mwaka w’i 1994 mu Rwanda.Ariko hamwe no gusenga Imana ariko by’umwihariko kurihirwa ishuri rikuru na Leta yacu, kwemera inama nagiriwe na bamwe mu rungano batahwemye kwifuza ko mbona nkeye mu maso, gutinyuka kuvuga ubuhamya bwanjye mu muryango w’abanyeshuri b’Abapantekoke biga muri za Kaminuza mu Rwanda (ONAP), ubu mfite icyizere cy’ejo hazaza nifatanije n’abandi banyarwanda mu rugamba rw’iterambere ry’igihugu cyacu.
Maze kubohoka, mu bantu bose twagiye tubana nagiye mbanza kubabwira ko ndi umwana wabyawe n’ababyeyi bafunze kandi bakoze icyaha cya Jenoside. Kubivuga byangiriye umumaro kuko byatumye ndushaho kuboboka, kwisanzura mu muryango nyarwanda no kugirirwa icyizere.
Nyuma y’igihe gito ndangije kwiga, nabonye akazi,nkaba ntarigeze ngirirwa ivangura kuko akazi nakabonye binyuze mu ipiganwa.Ubu buryo nabwo nkaba mbushima kuko ubumenyi buhabwa agaciro kabwo.
Ndakangurira buri munyarwanda kwemera amateka ye, kuyavuga kuko nasanze ari umuti ukiza umutima ubabaye, wigunze, utewe ipfunwe n’ingaruka z’icyaha cya Jenoside. Dukundane, tugire icyizerecy’ejo hazaza, dufatanye kugera ku iterambere ryuzuye ry’igihugu cyacu n’isi yose muri rusange. Ikindi mbona cyadufashiriza igihugu,ni ukugisengera no gukomeza kwigisha inyigisho nzima zibanisha abanyarwanda,tugatwama uzanye ibitanya uwo ari we wese n’icyo yaba ashingiraho cyose, hanyuma abemera Imana by’umwihariko bagatanga n’umusanzu w’amasengesho yuzuye urukundo rw’igihugu nk’umugisha Imana yaduhaye kuko kutagira igihugu nabyo ari ikibazo gikomeye.
Murakoze, mugire amahoro n’urukundo biva ku Mana!
MIZERO Iréné


text:
Nyaruguru: Ingo mbonezamikurire zafashije cyane mu guhangana n’igwingira
Yanditswe na Nshimiyimana Emmanuel
Ubuyobozi bw’Akarere ka Nyaruguru bwagaragaje ko gahunda y’ingo mbonezamikurire yafashije cyane mu guhangana n’ikibazo k’igwingira mu bana.
Umuyobozi w’aka Karere, Habitegeko Francois yagarutse kuri iyi gahunda ubwo yabazwaga n’abanyamakuru uko akarere gahagaze mu rwego rwo guhangana n’ikibazo k’imirire mibi ituma abana bagira ikibazo k’igwingira.
Asubiza iki kibazo yagaragaje ko ikibazo k’imirire mibi babashije kugihashya cyane hagendewe kuri gahunda zitandukanye zirimo ingo mbonezamikurire, igikoni cy’Umudugudu ndetse na gahunda y’ababyeyi b’urumuri ariko akibanda cyane ku kugaragaza ko ingo mbonezamikurire ari inkingi ikomeye cyane mu guhangana n’ikibazo.
Habitegeko ati: ‟Iyo tuvuga imirire mibi iganisha kuri bwaki ariko hakaba n’ibyo bita kugwingira byose byafatiwe ingamba, bya bindi bijyana n’imirire mibi reka mbanze nkubwire ingamba twafashe, ubundi ikigo k’igihugu gishinzwe ingo mbonezamikurire z’abana bato batanze umurongo ko tugira nibura urugo mbonezamikurire nibura rumwe ku mudugudu ariko Nyaruguru turavuga ngo nta bwo tugira rumwe, turagira izigeze kuri eshatu ku Mudugudu”.
Mu ngo mbonezamikurire, Habitegeko avuga ko abana bahahererwa uburere ndetse abana bakagaburirwa kandi abafite ibibazo bakabasha kwitabwaho mu buryo bugaragara ari cyo cyatumye akarere kiyemeza gushyira imbaraga nyinshi muri iyi gahunda ndetse bakiyemeza gukora ibirenze ibyo muri gahunda yo kwagura amarerero.
Avuga kandi ko umwana wese uri mu mutuku cyangwa mu muhondo biyemeje ko aba akwiye kujya kuvurirwa kwa muganga kugira ngo bifashe ababyeyi.
Ati: ‟Muri raporo y’ukwezi gushize twari dusigaranye abana 2 na bo bari kwa muganga na bo twasanze bafite ubundi burwayi ariko duhora dukurikirana buri cyumweru ko hari undi wenda wagize iki kibazo Abanyamabanga Nshingwabikorwa bakaduha raporo igaragaza abana baba baguye mu kibazo k’imirire mibi”.
Habitegeko avuga ko izi ngamba zatanze umusaruro kuko mbere ngo bari bafite umubare munini w’abana bagwingiye ariko uyu munsi ikibazo kikaba kigenda kigabanuka bitewe n’ingamba nziza zafashwe.
Kubera inyungu ziva muri iyi gahunda, Habitegeko agaragaza ko bazakomeza guha imbaraga gahunda y’amarerero ndetse bakaba barihaye intego mu buryo bugari.
Avuga ko mu Karere bafashe gahunda yo kugira ingo mbonezamikurire zigeze kuri Magana akenda na mirongo ikyenda n’esheshatu (996) zikorera mu ngo z’abaturage batoranyijwe kandi babihisemo (home based ECD)
Habitegeko kandi avuga ko iki gikorwa kirimo kigenda neza, ati: ‟Kandi kubishyira mu bikorwa tumaze kugira izigeze kuri magana inani na mirongo irindwi (870) kandi impamvu tutaragira 100% nuko tudashaka gushyira imbaraga ku baturage kandi aribo babyikorera bakihitaramo ahantu ariko hanujuje ibisabwa hakwiye kuba hakwakira abana”.
Avuga ko ibyo byatekerejwe kuko Umudugudu wo mu cyaro ari munini kandi bakaba batarifuzaga ikintu cyatuma umubyeyi yiganyira kujyana umwana mu rugo mbonezamikurire kuko hamubereye kure.
Ati: ‟Ni yo mpamvu twavuze ngo aho kugira ngo habe rumwe (urugo mbonezamikurire) nihabe izigeze kuri eshatu mu Mudugudu noneho inzitwazo zose ziveho ariko icya kabiri nuko binatanga umusaruro”.
Avuga kandi ko ibi ngo binagendana na gahunda y’igikoni cy’Umudugudu, aho avuga ko naho hari abitwa ababyeyi b’urumuri (care givers) ndetse ngo bakaba bazanakomeza kongerwa maze bakomeze gufasha abaturage ndetse banafashe mu ngo mbonezamikurire.
Ati ‟Ba babyeyi mwabonaga bakora uturimo tworoheje ku muhanda biriya tugiye kubihagarika ahubwo tubashyire mu ngo mbonezamikurire maze uwo mukecuru ufite n’umuco agende ahabwe akazi agende aba akina n’abo buzukuru be, abarere kandi na we ahembwe bizadufasha kugira ngo abana barye neza batozwe isuku bakiri bato ariko no gukangura ubwonko bwabo bitoza kujya mu ishuri”.
Habitegeko kandi avuga ko ayo marerero yo mu ngo atazakuraho n’uruhare rw’amarerero yubakwa n’ubuyobozi (community ECDS) (school based ECD) ahavuga ko zigeze hafi kuri 90 zimaze kubakwa n’akarere n’abafatanyabikorwa bako.
Bamwe mu baturage na bo bemeza ko gahunda y’ingo mbonezamikurire ari gahunda nziza yaziye gihe kandi usibye no kwita ku mibereho y’abana bo bakemeza ko ari gahunda inafasha ababyeyi kurushaho kwiteza imbere kuko bajya mu kazi kabo bizeye umutekano w’aho basize abana bigatuma bakora neza.
Kayitesi Chantal utuye mu Murenge wa Kibeho, yagize ati: ‟Gahunda yo kujyana umwana mu irerero ni gahunda nziza cyane kuko ifasha umwana igafasha n’umubyeyi, kuko umwana usize mu irerero agira igihe bamuha amata cyangwa akaba yanahabwa igikoma kiza bika byatuma atagira iyo mirire mibi agakura neza, kandi ikindi umwana aba afite n’isuku kandi nawe agakura yanga umwanda kuko aba abona bagenzi be na bo basa neza kandi bafite umuntu ubitayeho”.
Nzaramba Aimable na we utuye mu Murenge wa Kibeho yemeza ko irerero ari uburyo bwiza bufasha ababyeyi no kwikorera umwana atabarushya cyangwa batanamusize mu rugo ngo bagire igishyika.
Ati: ‟Si n’ibyo gusa byo kuvuga ngo umwana aragaburirwa amarerero anagufasha ku mutekano w’umwana ukaba uzi neza ko wamusize ahantu wizeye, noneho waba uri mu kazi kawe uhiga cyangwa ukora ibindi ukabikora neza udahuzagurika”.


text:
U Bushinwa bwarahiriye kutazakomwa mu nkokora n’impinduramatwara zugarije Isi
Amarembo U Bushinwa bwafunguriye abatuye Isi ntateze gufunga, ahubwo azarusha ho gufunguka” ni mu gihe Isi yugarijwe n’impinduramatwara zo kwitandukanya hagati y’ibihugu n’imiryango.
Ibyo gukomeza kwaguka kw’aya matembo ni ijambo rikomeye perezida w’u Bushinwa Xi Jinping yigeze kuvuga muri 2018, riri kugaragaza umusaruro uyu munsi.
Ibi Jinping yavugiye mu nama yabereye mu mujyi wa Bo’Ao, birahura n’umunsi wa gatanu, ari na wo wa nyuma w’imurikagurisha mpuzamahanga ry’ibyinjira mu Bushinwa winjiranye ibikorwa byawo kuri iki cyumweru.
Iri murikagurisha riri kubera mu mujyi wa Shanghai mu Bushinwa, aho abasaga ibihumbi 400, harimo na bamwe mu banyarwanda, bateraniye bamurikira Ubushinwa ibyo bacuruza.
Uyu kandi ni umunsi Perezida w’u Bushinwa asubira ku butumwa yageneye isi muri rusange, n’abitabiriye iri murika by’umwihariko.
Ni amasezerano U Bushinwa bwahaye Isi, cyane cyane abafatanyabikorwa babwo mu myaka ibiri ishize. Perezida Xi Jinping yari yabikomojeho mu mwaka wa 2017, ubwo habaga inama ku buhahirane mpuzamahanga. Yavuze ko imurikagurisha mpuzamahanga ry’ibyinjira mu Bushinwa rya mbere ryagombaga gutangira mu Gushyingo 2018.
Kuva mu 2017, ubwo Xi Jinping yatangazaga bwa mbere iby’iri murikagurisha, kugeza ku ya 5 Ugushyingo 2018, ubwo ryabaga bwa mbere, hari byinshi byabaye.
Isi yugarijwe n’ibibazo by’ibihugu n’imiryango itagishishikajwe no kwishyira hamwe, ahubwo ikagana inzira yo kwitandukanya, urugero ni u Bwongereza bukirwana no kuva mu muryango w’ubumwe bw’ibihugu by’i Burayi. Haracyakomeza kandi intambara yiswe iy’ubukungu hagati ya Leta zunze ubumwe za Amerika n’U Bushinwa.
Ese ubundi muri ibi bibazo byose isi ihura na byo, U Bushinwa bukora iki, cyangwa bubivugaho iki? Ese ubundi byaba ari byo kuvuga ko U Bushinwa bwagize uruhare rukomeye mu kwihuza no gucuruzanya n’Isi muri rusange?
Kuva ibi bibazo byose birebana no kwihuza kw’ Isi byavuka, perezida Xi Jinping ntiyahwemye kwereka ibindi bice by’Isi ko ibirebana no kwihuza bishoboka.
Aha niho agaruka kuri ya mvugo ko ya marembo adateze gufunga ahubwo azahora yagurwa kurushaho.
Mu Gushyingo kwa 2018, Xi Jinping yarongeye agira ati: “Ubuhahirane no kwirekurira Isi, muri iki gihe twavuga ko ari uburyo bwo gusubiranya ubukungu mpuzamahanga. Duhereye ku kuba ari kimwe mu bintu nkenerwa, tugomba guharanira ko haba ho ubuhahirane mpuzamahanga”
Iyi mvugo kandi yongeye kugarukwaho na Xi Jinping mu gihe yatangizaga jmurikagurisha rya kabiri ry’ibyinjira mu Bushinwa. Yagize ati: “N’iyo twahera ku byo amateka atubwira, U Bushinwa buzahora bukinguriye amarembo ku bifuza kuvugana”.
Asoza agira ati: “Uko imigezi Yangtsé, Nil, Danube na Amazone bidashobora kureka gusuma, ni na ko natwe tutiteguye kurekera aho gutera imbere, tutitaye ku mivumba cyangwa imyivumbagatanyo ibera muri iyo migezi”
Uko byagenda kose, uko imivumba U Bushinwa buhura na yo yaba imeze kose, U Bushinwa ntibuzahwema kujya imbere.
Ntakirutimana Deus


text:
Health Investment Management (HIM Ltd)
Umwe mu mishinga ikomeye ya HDP ni ugutera inkunga inzego z’ubuzima. Uyu mushinga uzaba ari igisubizo cy’igihe kirekire mu bikenewe mu bigo nderabuzima no mu mavuriro bazaba bakeneye inguzanyo nto zo gusana inyubako cyangwa se indi mirimo ya buri munsi ikenewe ngo imirimo yabo inozwe kurushaho. Uyu mushinga waje mugie kiza kugira ngo wunganire inzego zitandukanye zikorera mu buzima. Izi nguzanyo zikoreshwa mu kugura ibikoresho bishya kandi bigezweho, kuvugurura ndetse no kwishyura abakozi byose bifataniriza hamwe guteza imbere ubuvuzi muri rusange. Uyu mushinga kandi ugeragezwa mu buzima bw’imyororokere mu rubyiruko bahabwa igishoro ngo bateze imbere ibitekerezo mu kwiteza imbere mu muryangonyarwanda, mu muco ndetse no ku giti cyabo bityo babone amahitamo menshi mu kwirinda ibishuko.


text: Nuko abasoresha n’abanyabyaha basanga Yezu bose, bashaka kumwumva. Abafarizayi n’abigishamategeko batangira kwijujuta, bavuga bati «Uyu muntu ko yakira abanyabyaha akanasangira na bo!» Nuko Yezu abacira uyu mugani, ati «Umugabo yari afite abahungu babiri. Umutoya abwira se ati ‘Dawe, mpa umunani ungenewe.’ Nuko se abagabanya ibye. Hashize iminsi mike, umutoya akoranya ibye byose, ajya mu gihugu cya kure. Nuko ahatagaguriza ibye yibera mu maraha. Amaze kubitsemba byose, muri icyo gihugu hatera inzara ikaze, nuko aratindahara. Ni bwo agiye gusaba akazi umuturage w’icyo gihugu, amwohereza kuragira ingurube mu isambu ye. Yifuzaga kuba yahemburwa n’ibishishwa ingurube zaryaga, ariko ntihagire ubimuha. Bigeze aho, aribwira ati ‘Nyamara se kwa data hari abakozi bangana iki barya bakanabisigaza, naho jyewe nicirwa n’inzara hano! Reka mpaguruke nsange data, mubwire nti: Dawe, nacumuye ku Mana no kuri wowe. Singikwiriye kwitwa umwana wawe, none ngira nk’umwe mu bakozi bawe.’ Nuko arahaguruka asanga se. Akiri kure, se aramurabukwa, yumva impuhwe ziramusabye. Ariruka ajya kumugwa mu nda, aramuramutsa amusomagura. Nuko umwana aramubwira ati ‘Dawe, nacumuye ku Mana no kuri wowe, singikwiriye kwitwa umwana wawe.’ Naho se abwira abagaragu be ati ‘Vuba, muzane ikanzu nziza cyane muyimwambike, mumwambike n’impeta mu rutoki n’inkweto mu birenge. Muzane ikimasa cy’umushishe, mukibage, turye twishime, kuko uyu mwana wanjye yari yarapfuye, none yazutse; yari yarazimiye, none yatahutse!’ Nuko batangira kwishima. Icyo gihe umwana we w’imfura yari mu murima. Arahinguka, ageze hafi y’urugo yumva baririmba, umudiho ari wose. Nuko ahamagara umwe mu bagaragu, amubaza ibyo ari byo. Undi aramusubiza ati ‘Ni murumuna wawe wagarutse; none so yabaze ikimasa cy’umushishe, kuko yamubonye ari mutaraga.’ Aherako ararakara, yanga kujya mu rugo. Se arasohoka, aramuhendahenda ngo aze. Nuko abwira se ati ‘Reba imyaka yose maze ngukorera; nta n’itegeko ryawe na rimwe ndengaho, nyamara ntiwigeze umpa n’agahene ngo ngasangire n’incuti zanjye. None uriya muhungu wawe wagarutse amaze kumarira ibintu byawe mu ndaya, ube ari we ubagishiriza ikimasa cy’umushishe!’ Nuko se aramusubiza ati ‘Mwana wanjye, wowe iteka tuba turi kumwe, kandi ibyanjye byose ni ibyawe. Ariko byari ngombwa rwose ko dukora umunsi mukuru, tukishima, kuko uriya muvandimwe wawe ureba yari yarapfuye none yazutse, yari yarazimiye none yatahutse!’»


text:
Hashize imyaka 5 Njyanama y’aka karere itowe ndetse yemeza ahagomba kujya irimbi ariko nyuma hateganywamo kubakwamo umushinga wa Hoteli ihuriweho n’utundi turere dutatu bityo bashoje manda baterekanye aho rizimurirwa ninde usigiwe umukoro wo kuzaherekana.
Abatuye mu mujyi wa Muhanga no mu nkengero zawo bemeza ko muri iyi manda hakozwe byinshi ariko bakemeza ko ishoje manda itabashije kwereka ahagomba kwimurirwa irimbi rusange kuko abapfushije abantu babajyana mu birometero hagati ya 5 na 6 bjya gushyingura.
Mutabazi Narcisse afite imyaka 58 kandi atuye muri uyu mujyi avuga bashima Njyanama yaka karere mu myaka itanu ishize ariko bibagiwe ko abantu babyara abandi bagapfa bityo bikaba bibabaje.
Yagize ati" Mu myaka 5 ishize mbona Njyanama yaka karere yakoze imihanda ndetse n’ibindi bitandukanye ariko yibagiwe ko tugenda tubyara kandi tukanapfusha bityo rero twakagombye kuba dufite aho dushyingura hafi y’umujyi".
Mukasano Martha afite imyaka 47 avuga ko mu minsi ishize bashyinguraga mu irimbi rya Munyinya bararifunga kubera kuzura, kugeza ubu umuntu upfushije uwe amujyana mu irimbi riherereye mu murenge wa Shyogwe cyangwa i Cyeza ahitwa ku Kivumu.
Yagize ati"Mu minsi ishize abapfushaga abantu bose babajyanaga i Munyinya cyangwa i Shyogwe cyangwa i Cyeza ariko naho ubonako hamaze gusa nahuzura kugeza ubu upfushije umuntu akora urugendo rw’ibirometero 7 bishobotse baduha irimbi hafi hano kugirango tubone aho dushyingura abacu".
Ni iki cyatumye hataboneka irimbi rusange ry’Akarere ?
Kuva mu mwaka wa 2016 nibwo Inama Njyanama yaka karere yemeje ko irimbi ryako rigomba kujya mu murenge wa Shyogwe mu kagali ka Mubuga nyuma haza kwemezwa ko bihinduka kubera ibiganiro n’abafatanyabikorwa batandukanye batishimiye ko hajya irimbi kubera uko hateye.
Perezida w’Inama Njyanama y’Akarere ka Muhanga,Shyaka Theobald avuga ko bagize intege nkeya cyane kuba muri manda barangije batarigeze bahuriza kuho irimbi rizajya kuko aho bari batekereje hahinduriwe hakaba hagiye kuzubakwa hoteli y’inyenyeri hejuru yenye bityo rikaba rigomba gushakirwa ahandi rizajya nubwo manda yacu irangiye abazadusimbura bazabikoraho kuko ni ikibazo kigaragara kigomba kwihutishwa abapfusha ababo bakabona aho bashyingura.
Yagize ati"Twagize intege nkeya muri iyi manda kuko mbere hose twari twemeje ko rigomba kujya mu kibanza twari twabonye kingana na hegitari 17 ariko mu bushishozi bw’inzego n’abafatanyabikorwa bose bemeza ko ridakwiye kujya hariya gusa ninikibazo gikomeye cyo gukemurwa byihuse abazadusimbura bafite umukoro wo kuzarishaka nibamara kuza kugirango abazapfusha abandi babone aho babashyingura ariko nibifashishe aho I Shyogwe cg ku Kivumu kuko ariho hahari".
Mu ntangiriro z’umwaka wa 2020 niho hamenyekanye amakuru yuko ahari ikibanza cyagombaga gushyirwamo irimbi ritakihashyizwe kubera ko hari ubutaka bwakoreshwa ikindi kintu bityo hemezwa ko hagomba kwimurirwa umushinga ukomatanyije uturere twahoze turi muri Perefegitura ya Gitarama aritwo Ruhango ,Muhanga na Kamonyi (RMK Hotel) maze Inama Njyanama yaka karere yemeza ko irimbi rizashakirwa ahandi.
Mu butaka bwagombaga kwimurirwaho bivugwa ko mu biro by’ubutaka byemwje ko ari ubwa Leta nyuma basanga atari ubwaryo bituma uyu mushinga wo gushaka irimbi uba uhagaze.
AKIMANA Jean de Dieu@rdn-Muhanga


text:
Isomo ryo mu ibaruwa ya Mutagatifu Yakobo 2,1-9
Bavandimwe, ntimukitiranye kwikundira abantu bamwe n’ukwemera mufite muri Nyagasani Yezu Kristu wisesuyeho ikuzo. Koko rero, niba mu ikoraniro ryanyu hinjiye umuntu ufite impeta za zahabu, wambaye neza cyane, hakinjira n’umukene wambaye imyenda y’ibishwangi, maze mukarangamira umuntu wambaye imyambaro myiza, mukamubwira muti «Wowe, icara muri uyu mwanya w’icyubahiro», naho umukene mukamubwira muti «Wowe hagarara hariya», cyangwa se «Wicare mu nsi y’akabaho nkandagizaho ibirenge byanjye», ubwo se ntimuba mwivanguye ubwanyu? Ntimuba se mubaye abacamanza b’ibitekerezo bifutamye?
Nimwumve, bavandimwe nkunda! Mbese nyine, Imana si Yo yahisemo abakene muri iyi si, kugira ngo babe abakungahazwe mu kwemera, n’abagenerwamurage b’Ingoma Imana yasezeranyije abayikunda? Nyamara mwebwe mwima umukene icyubahiro cye! Mbese ye, abakire si bo babakandamiza? Si bo se babajyana mu nkiko? Si bo se batuka izina rya Kristu mwitiriwe? Icyakora, niba mukurikiza itegeko rihatse yose nk’uko byanditswe ngo «Uzakunde mugenzi wawe nkawe ubwawe», mukora neza. 9Ariko niba mugira uruhande mubogamiraho, mukora icyaha, mugashinjwa n’itegeko murengaho.
Zaburi ya 33(34), 2-3, 4-5, 6-7
Nzashimira Uhoraho igihe cyose,
ibisingizo bye bizahora ubudahwema mu munwa wanjye.
Ishema mfite ryose ndikesha Uhoraho,
ab’intamenyekana nibabyumve, maze bishime!
Nimwogeze Uhoraho hamwe nanjye,
twese hamwe turatire izina rye icyarimwe.
Nashakashatse Uhoraho, aransubiza,
nuko ankiza ibyankuraga umutima byose.
Abamurangamira bahorana umucyo,
mu maso habo ntiharangwa ikimwaro.
Umunyabyago yaratabaje, Uhoraho aramwumva,
maze amuzahura mu magorwa ye yose.


text:
Banyamuryango ba APR INKOTANYI, cyera nyakwigendera yasabye abahutu gusaba imbabazi z’ibyaha bya ba se na basekuru kugirango bitandukanye n’izo nkozi z’ibibi zarimbuye imfura. Nanjye ni muri urwo rwego nitandukanije n’izo nkozi z’ibibi zo muri APR zishe umuryango wa Karasira Aimable, wari warokotse genocide. Uretse na Karasira, ndasaba n’imbabazi n’undi wese izo nkozi z’ibibi zahemukiye zikamwicira abari barokotse genocide. Kandi ndasaba kuboneraho kubwira abandi ba member ba APR kuboneraho gusaba imbabazi z’imiryango yacu yishwe n’ibikoko twabanaga, bari barokotse genocide, nka mukuru wanjye kwa data wacu Bayingana. Namwiboneye n’amaso yanjye ndi muri convoy agiye i Byumba n’izindi mpunzi, sinongeye kumubona ukundi. Ba comrades mwese nanjye nkeneye pole!
Biriya bintu byakorewe Karasira ntibyari bikwiye. Yari akwiye gusabwa imbabazi ndetse agahabwa n’indishyi z’akababaro z’umuryango we bishe. Turiya dufaranga bavuga ngo bamusanganye, byagombaga kubashimisha ahubwo bakamwongerera, bakamuhumuriza , bakamufata mu mugongo, bakagerageza kumusana umutima.
Ntabwo bagomba kumufata nkatwe twanyazwe inyana n’ibiziriko. Uriya ni muto akeneye gusabwa imbabazi. Niba bamushinja gukorana n’ibipinga, ese niba ibyo bipinga bimuha pole urumva yaba umutindi wanga umugirira neza!
Karasira nta gikorwa kibi yakoze ahubwo arazira ko yiciwe. Wenda ibyo yaririmbye byababaje abana b’imfubyi ba nyakwigendera, aho avuga ko atazakumbura se ubabyara kuko ariwe wari ukuriye abamwiciye.
Ibyo byose ni ibintu byumvikana, abivuga mu rwego rwo gutaka. Ubwe yivugiye ko aba ku miti y’agahinda. Kuki mumushinyagurira aho kumusaba imbabazi? Ese ubwo aguye muri mabuso mwazavuga iki imbere y’abagabo, payback yanyu ibagezeho? Barabashuka ngo ni mukande abantu ntimumenye ko muri gutoza abandi. Ibyo ni ubujiji, si uko umuntu akora. Ineza ni yo yonyine yabategurira amaherezo meza.
Erega utwo tuntu twose muba mukora ndatubona nkagerageza kubumva kuko ibyanditswe bidakuka. Ariko kubera ayo manyanga mwongeraho, ntibishobora kubahira. Uko mukorera abandi payback ni ko murushaho kuremereza iyanyu.
Abantu mugirwa inama naTom Ndahiro, civiliani muri abasirikari, akabaragira nk’ihene! Kuko aziko muri ibisazi, azi aho gukanda mukaka nk’ishanyarazi! Na bariya bagore batakigira umutima wa kibyeyi, baravuga mukumva? Mwagishije inama ba nyoko na ba nyokosenge ko bamwe mukibafite?! Nibabagira inama nk’iza bariya bagore, tuzamenya ko hapfuye inka n’ingoma.


text:
Mu bihano bigaragara mu gitabo cy’amategeko ahana ibyaha mu Rwanda cyasohotse mu igazeti ya Leta yo ku wa 27/09/2018, harimo ibyakajijwe mu buryo bukomeye birimo n’ ibyo guhana uwasambanyije umwana.
Minisitiri w’ Ubutabera Johnston Busingye avuga ko gukaza ibihano by’uwasambanije umwana ari ngombwa kuko bene ibi byaha biri mubihangayikishije igihugu.
Busingye Johnston /Minisitiri w’ Ubutabera (photo archives)
Ingingo ya 133 y’ igitabo cy’amategeko ahana ibyaha mu Rwanda ivuga ko “umuntu wese ukorera ku mwana kimwe mu bikorwa bishingiye ku gitsina bikurikira, aba akoze icyaha: gushyira igitsina mu kibuno cyangwa mu kanwa k’umwana; gushyira urugingo urwo arirwo rwose rw’umubiri w’umuntu mu gitsina, cyangwa mu kibuno cy’umwana; gukora ikindi gikorwa cyose ku mubiri w’umwana hagamijwe ishimishamubiri.”Iyo abihamijwe n’urukiko, ahanishwa igifungo kitari munsi y’imyaka 20 ariko kitarenze imyaka 25.
Iyo gusambanya umwana byakorewe ku mwana uri munsi y’imyaka cumi n’ine, igihano kiba igifungo cya burundu kidashobora kugabanywa kubera impamvu nyoroshyacyaha.
Iyo gusambanya umwana ufite cyangwa urengeje imyaka cumi n’ine byamuteye indwara idakira cyangwa ubumuga, igihano kiba igifungo cya burundu.Naho iyo gusambanya umwana byakurikiwe no kubana nk’umugabo n’umugore, “igihano kiba igifungo cya burundu kidashobora kugabanywa kubera impamvu nyoroshyacyaha.”
Iri tegeko rikomeza rivuga ko yo icyaha cyo gusambanya umwana cyakozwe hagati y’abana bafite nibura imyaka cumi n’ine nta kiboko cyangwa ibikangisho byakoreshejwe, nta gihano gitangwa.
Icyakora, iyo umwana ufite imyaka 14 ariko utarageza ku myaka 18 asambanyije umwana uri munsi y’imyaka cumi n’ine, ahanwa hakurikijwe ibiteganywa mu ngingo ya 54 y’iri tegeko.
Bamwe mu baturage baganiriye na Valuenews.info bavuga ko itegeko rikwiye no gukaza ibihano ku bantu bahishira abasambanya abana .Musonera wo mu murenge wa Rwezamenyo agira ati “ni byiza ko ibihano by’ abasambanya abana byakajijwe ariko ikibazo ni ukubabona .Kenshi usanga ababyeyi bahishira bene ibi byaha kuko usanga rimwe na rimwe bikunze gukorwa n’ abantu ba hafi mu muryango.” Musonera yongeraho ko Leta ikwiye no gukaza ibihano kuri bene aba bahishira ibyaha byo gusambanya abana kuko ari kimwe mu bizatuma iyi ngeso icika .
UMUHIRE Valentin


text:
Ahagana saa Munani z’ijoro kuri uyu wa Kabiri tariki ya 31 Kanama 2021, nibwo iyi Fuso yarenze umuhanda igwa ku nzu ziri munsi yawo. Inzu zangiritse harimo iyacururizwagamo inyama, iduka ndetse n’inzu yari ituwemo n’umuryango w’abantu batatu.
Iyi modoka yari ipakiye ibiti byinshi ikimara kugwa hejuru y’izi nyubako, umubyeyi witwa Mukeshimana Yvonne yahise apfa, abana be babiri barakomereka mu buryo bukomeye mu gihe umuzamu we yapfuye akimara kugezwa ku Bitaro bya Polisi bya Kacyiru.
Kigingi w’iyi Fuso witwa Fèlix Sibomana wanarokotse iyi mpanuka, yabwiye IGIHE ko yabaye ahagana saa munani n’igice z’ijoro.
Ati “Twageze hejuru ruguru y’Umurenge, tugiye gukata umwuka urashira shoferi abura feri, noneho turamanuka tugeze aha akase biranga arakomeza agonga ino nzu. Njye bahise banjyana kwa muganga ariko umugore we yahise apfa.”
Mukuru w’uyu mubyeyi wishwe n’iyi mpanuka, Mukarutesi Colette, yabwiye IGIHE ko bifuza ko mu ikorosi ryabereyemo iyi mpanuka hashyirwa dos-d’âne n’ibyuma kugira ngo bijye bitangira imodoka zacitse feri.
Mu gitondo ubwo IGIHE yari irimo itara iyi nkuru, abaturage batandukanye bo muri aka gace bari barimo gushakisha ibyangombwa by’abapfiriye n’abakomerekeye muri iyi mpanuka, kugira ngo bimenyeshwe imiryango yabo.


text:
Nguwo Yohani Sindayiheba, Padiri Ubald yivuganye!
Nsomye inyandiko yasohotse ku rubuga http://www.igihe.com yitwa ngo « HYPERLINK « http://www.leprophete.fr/2011/09/23/abihayimana-gatolika-bo-muri-diyoseze-ya-cyangugu-bongeye-kwikoma-ababanduriza-izina/ » Abihayimana Gatolika bo muri Diyoseze ya Cyangugu bongeye kwikoma ababanduriza izina », nkubitwa n’inkuba, mbaza kwibwira ko ari ya makabyankuru n’amarangamutima y’abanyamakuru b’urubuga igihe.com. Nahereye ko nirukankira ku rubuga rwa Kiliziya gatolika y’u Rwanda kugira ngo ndebe ko ririya tangazo rituruka muri Diyosezi ya Cyangugu ririho koko ! Sinagombye kurisubiramo gatatu ! Ibyo maze iminsi mbona, amagambo avugwa hano i Cyangugu, « allure » y’abinjira n’abasohoka kwa Musenyeri… byamfashije guhita numva icyihishe inyuma yaryo : Musenyeri Bimenyimana Yohani Damaseni ageze aho umwana arira nyina ntiyumve ! Yaratangatanzwe mu mpande zose : mu Kiliziya no muri FPR ! Reka mbisobanure.
I. HIRYA Y’IRI TANGAZO SHAKA UKURI RISHUSHANYA…
1. Kuva Diyosezi gatolika ya Cyangugu yashingwa, ni ubwa mbere imyanzuro y’inama y’abapadiri bose ba Diyosezi (Presbyiterium) ishyizwe mu bitangazamakuru (Radio Maria, Igihe.com,…) ! Ni ukuvuga ko hari abafite inyungu idasanzwe mu gutangaza iyo myanzuro ! Kandi kumenya ababifitemo inyungu ntibigoye, kuko iri tangazo ryivugira ko hari « inyandiko zasohotse ku mbuga za Interneti zandagaza bamwe (abapadiri) muri twe kandi zanditswe na bagenzi bacu bari mu bihugu by’uburayi »
Hanyuma ikibazo (le problème) kiriho kikavugwa muri aya magambo :”Ibyo byateye urwikekwe, kwishishanya no kutizerana hagati yacu ».
2.Ikindi giteye amatsiko ni ukubona iyi myanzuro yaragombye gusinyishwa abapadiri hafi ya bose ba Diyosezi ya Cyangugu, bagasinya ku rupapuro rwateguwe mbere(rwanditse ku mashini), aho buri wese afite umwanya yateganyirijwe wo gusinyamo kugirango utabikoze ahite agaragara : ibi bigasa n’iterabwoba. Nyamara ubundi uyu ni umuco utari usanzwe muri Kiliziya gatolika. Iyi demokarasi yadutse mu Kiliziya gatolika ntisanzwe kuko ubundi isinya ya Musenyeri yonyine idakenera guherekezwa n’iz’abapadiri ngo igire agaciro ! Bishatse kuvuga ko hari UNDI ukeneye izi sinya zose ! Inkiko za gisivili ni zo zonyine zishobora gukenera sinya nk’izi , nka preuve ! Ese mama hari urubanza ruriho rutegurwa cyangwa ni ikinamico gusa ?
II. IBIBAZO 2 BIGIYE GUHITANA BIMENYIMANA
1.Abapadiri bivugwa ko « bandagajwe » kuri mbuga za internet nta we ubayobewe:
ni Padiri Ubald RUGIRANGOGA na Padiri Ignace Kabera.
(1)Kubera imyitwarire yabo igaragaza ukwiyemera no kwishongora kuri bagenzi babo no ku Bakirisitu bandi;
(2) Kubera ko abo bapadiri bombi bemera FPR-Inkotanyi n’umutima wabo wose, bakaba barayikoreye kuva na kera ikiri mu ishyamba, bakaba bakinayikorera n’ubu kuruta uko bakorera Imana yabatoye na Kiliziya bikinzemo kandi bakagerekaho no kubyigamba;
(3)Kubera ko bazwiho kuba barakoze icyaha cy’« Ubwicanyi », bakaba barahitanye abaturage b’inzirakarengane, bakaba batarabiryozwa n’ubutabera bw’igihugu n’ubwa Kiliziya, kandi ibyo bakabigerekaho no kwishongora ku bandi ku buryo buteye ISESEME ;
(4)Kubera ko bagendera ku cyokere cya FPR-TWARATSINZE, bakabuza bagenzi babo umutekano babashyiraho iterabwoba rya hato na hato;
Habonetse abapadiri bataripfana kandi bahangayikishijwe n’akarengane abaturage benshi bagirirwa n’ubutegetsi buriho n’abambari babwo, maze batangaza ko ibintu bigomba guhinduka, abicanyi bose bakareshya imbere y’Imana n’imbere y’amategeko ndetse bakaba baryozwa ibyo bakoze. Ndibuka inyandiko zirenze imwe zasinywe na Padiri Thomas zavugaga ku kibazo cy’ubwicanyi bwa Padiri Ubald, ariko ibyo yanditse byari bisanzwe bizwi kandi bivugirwa mu matamatama n’abakirisitu babizi neza. Si amazimwe rero !
Igitangaje ni ukuntu igihugu cyacitse umugongo, Kiliziya ya Cyangugu ubu ikaba yacitse ururondogoro ngo IBIHANGANGE « byandagajwe » ! Ariko ye ! Nyamara na Musenyeri BIMENYIMANA ubwe azi ko Padiri Ubald na Ignace Kabera atari abere ku bwicanyi bavugwaho ! Ngaho se nareke kwikinga inyuma y’amazimwe nibura atinyuke atangaze ko ibyo abo bapadiri be bashinjwa ari ibinyoma , maze twese twiruhutse ! Niba ari abere koko habuze iki ngo bo ubwabo bavuguruze ibyabavuzweho ? Niba batarashatse gufata ijambo ngo birenganure, impamvu irumvikana : ni uko bo basanga atari ngombwa ! Niba basanga atari ngombwa ni uko igikorwa cyabo cyo kwambura abaturage ubuzima batakibona nk’icyaha kuko yenda abo baturage bishwe nta gaciro k’umuntu bafite !
Nibyumvikane neza : Uwo muco mubi wo gufata nk’intwari abicanyi BAMWE, uhuje rwose na politiki iyobora igihugu cyacu muri iki gihe ! Muri make : Uwishe UMUHUTU nta cyaha aba akoze ! Musenyeri Bimenyimana azadusobanurire ukuntu iyi myumvire mibisha ihuje n’Ivanjiri asabwa kwigisha !
FPR ni aha nyine yinjirira mu mukino igamije kurengera « abakozi » bayo batunzwe agatoki. Tuzi ko Abayobozi bakuru ba FPR bashinjwa na LONI ibyaha byinshi birimo gukora Jenoside yarimbuye Abahutu. Nyamara kuri bo kurimbura Abahutu si icyaha. Musenyeri Bimenyimana arashishoze : FPR iramusaba na we kwemera ko Abahutu atari abantu bakaba bagomba kwicwa nk’ibimonyo ntihagire ubavuganira ! Arasabwa rwose kwemera « uko KURI » ndetse akakwigisha mu ntebe y’amahame, atabikora akabona ishyano ! Ndabona rero Musenyeri Bimenyimana atangiye kwitabira ibyo asabwa bikaba bigaragazwa n’uko yatangiye kwifashisha ibitangazamakuru kugira ngo yereke ISI YOSE ko azi kumvira abamutegeka(FPR). Si ibyo gusa kandi, biragaragara ko yiyemeje no guhatira Abapadiri ba Diyosezi ayobora gusinyira ibizabakoraho mu gihe kiri imbere aha, kuko asa rwose n’uwiyemeje kubahindura ku ngufu « des Collaborateurs » ! Abanyarwanda bari ku ngoyi muri iki gihe bashobora kuzabibaryoza di, nta gahora gahanze.
2.Ikibazo cya kabiri kigiye gukora kuri Mgr Bimenyimana kiraturuka iwe mu nzu !
Mu kinyarwanda baca umugani ngo akamasa kazaca inka kazivukamo. Ubu Diyosezi ya Cyangugu iri mu bibazo bikomeye cyane byerekeranye n’umutungo. Ibyo bibazo byatewe n’uko Musenyeri Bimenyimana atahwemye kwiringira bamwe mu bapadiri bafunze mu mutwe nka Evariste Nambaje, ukora umurimo wa Econome Général. Uyu akaba ari umupadiri udashishoza na busa, utava ku izima, w’umunyagitugu bitangaje ! Uyu ni we washutse Musenyeri ngo bafate inguzanyo muri Banki maze bashore akayabo ka Miliyari 2 mu mushinga utizwe neza wo kubaka Hotel 5 Etoiles ahahoze ITUZE, ngo mu rwego rwa VISION 2020 da ! Ubu uwo mushinga warahombye bidasubirwaho , mu minsi mike bizajya ahagaragara !
Impamvu zateye uwo mushinga guhomba ni nyinshi ariko iy’ibanze ni UBUSWA bwa padiri Evariste Nambaje, UBWIRU na naïveté imuranga aho anyuze hose ! Gusa hari n’abemeza ko uwaterera akajisho ku makonti bwite(Dubaï, Naïrobi…) ya Padiri Nambaje Evariste atasangaho gusa amafaranga agenerwa buri mupadiri yitwa « Intentions de messe » ! Niba Musenyeri atazi guhitamo neza Inkoramutima ze, niyemere awunywe, nta kindi twabimufashaho.
Igikomeye kurushaho, ni uko ikibazo cyo GUHOMBA kitajya cyihanganirwa i Roma ! Inkuba zigiye kwesa mu myaka itarenze ibiri iri imbere aha, abakirisitu ba Cyangugu tugomba gutangira kubyitegura. Muri make nihatagira igitangaza kiva mu ijuru, Musenyeri Bimenyimana azeguzwa, avanwe ku murimo w’umushumba wa Diyosezi ya Cyangugu, mbese nk’uko byagendekeye Musenyeri Kizito Bahujimihigo wayoboraga Diyosezi gatolika ya Ruhengeri ! N’ubwo twese twikundiraga Musenyeri Kizito kubera impano nyinshi Imana yamwihereye, ntibyabujije Roma kumusezerera , agacishwa bugufi bitavugwa kubera guhomba amafaranga! Uramukiwe ashobora kuba Musenyeri BIMENYIMANA wa Cyangugu.
III. IGISHUKO CYA Mgr BIMENYIMANA NICYUMVIKANE NEZA:
Musenyeri Bimenyimana aracyafite iturufu yizeye, uretse ko rishobora kuba ari baringa cyangwa rikaba ryarabaye ikigarasha we ntabimenye:
Umuntu acungiyeho kuba yakora igitangaza akamutabara ngo ni wa wundi nyine usanzwe akora ibitangaza. Ikizwi gusa, ni uko uyu Padiri Ubald yishe umukirisitu kandi akaba adashaka kubisabira imbabazi. Iki se na cyo kizabe ari kimwe mu bitangaza ashimirwa?
Padiri Ubald ngo asigaye afite ibifaranga byinshi cyane tutazi neza aho abikura ariko ah’ingenzi havugwa akaba ari muri FPR no muri Amerika aho asigaye yarabonye akazi ko gusengera abafite ibibazo byo mu mutwe (dépression) bemera kumuhembera ayo “masakaramentu acurika inzoka” abaha! Muri make asigaye abarirwa mu Baherwe U Rwanda rufite muri iki gihe ! Umuntu se udatinya kugura ikibanza cya miliyoni ijana (100 000 000fr) nko mu kanya ko guhumbya ijisho !
IBANGA : Iyo akaba ari yo mpamvu Musenyeri Bimenyimana ari kuri “pression” idasanzwe, yo kugomba kumuvuga neza, kumukingira ikibaba, agacecekesha abapadiri bose ndetse n’ababa mu mahanga bagaterwa ubwoba kugira ngo batazongera kuzamura Idosiye y’uko Ubald yishe umukirisitu witwa Yohani Sindayiheba wo muri paruwasi ya Mwezi!
Musenyeri rwose ngo yiteguye kuba yanaha ibihano bikakaye umupadiri uzongera kuvuga iby’ubwo bwicanyi! Padiri Thomas Nahimana na Rudakemwa Fortunatus bararye bari menge! Nyamara Padiri Ubald arikunda bitangaje, si we uzamwishyurira umwenda diyosezi ifite banki! Azakomeza amunokweshe inoti kugira ngo bafatanye kurwanya abapadiri badatinya kuvuga ukuri kurengera rubanda ! Gusa rero iyo nshishoje nsanga iyi ntambara hari umuntu umwe gusa uzayitakarizamo byinshi : Musenyeri Yohani Damaseni Bimenyimana. Sindagura….
IV. UMWANZURO
Musenyeri Bimenyimana ari mu mazi abira. Akwiye gusabirwa,kwegerwa, kugirwa inama no gufashwa. Ikibazo afite cyo kuba yakurwa ku ntebe ye y’ubushumba kirababaje, ariko ntiyibeshye ngo agishakire umuti utari wo. Dore njye uko mbona igikwiye gukorwa:
(1)Gukura Padiri Evariste Nambaje ku murimo wa Economat diocésain mu maguru mashya, aho gukomeza kuzambya ibintu agahatirwa gusobanura neza uko amafaranga ya Diyosezi yakoreshejwe imbere y’abapadiri bose ba diyosezi n’imbere ya Komisiyo y’inzobere mu by’icungamari. Byagaragara ko yarigishije umutungo wa Diyosezi,akawishyura wose cyangwa agashyikirizwa inzego z’ubutabera bwa gisivile.
(2)Gushishikariza Padiri Ubald Rugirangoga na Padiri Ignace Kabera gusaba imbabazi imiryango biciye abantu. Byashoboka bakareba uko bafasha imfubyi za Nyakwigendera Yohani Sindayiheba.
(3)Kwima amatwi abayobozi ba FPR bashaka gutesha Musenyeri umurongo bakamugira igikoresho mu guhonyora uburenganzira bw’abaturage b’inzirakarengane.
(4)Niba Roma isigaye ihana yihanukiriye Abepiskopi bakingiye ikibaba abapadiri bafata abana ku ngufu, Musenyeri Bimenyimana ntiyibagirwe ko no guhishira abapadiri b’abicanyi ashobora kuzabihanirwa kurushaho !
(5) Abapadiri ba Diyosezi ya Cyangugu bakwiye gushishoza bihagije igihe basabwa gusinya! Mu rugero byabashobokera birinde gushorwa mu manza zitariri izabo kandi zidafite aho zihuriye n’inyungu z’iyogezabutumwa! Kugirwa “bouclier” ntawe bihesha agaciro, jye nabyanga nkazapfa urundi!
(6)Kwirinda umuco mubi wo guta igihe mu mazimwe: Abapadiri bandika ku mbuga za Interneti ni uburenganzira bwabo budasubirwaho , nibigaragara ko hari ICYAHA bashinjwa bazagihanirwe binyuze mu nzira zitegenywa n’amategeko atunganye.
(7) Gukomeza kwitabaza imiryango n’inshuti kugira ngo umwenda wa Banki ubangamiye Diyosezi ya Cyangugu ushobore kwishyurwa, abapadiri bashobore kubona ikibatunga n’ubutumwa bwo kogeza Inkuru nziza bukomeze.
Roho wa Nyagasani akomeze atere Abihayimana bose imbaraga zo kumubera abahamya b’intwari mu Rwanda rw’iki gihe.
Theodore Munyemana,
Umukristu wa Diyosezi ya CYANGUGU
Vuguziga (mercredi, 28 septembre 2011 16:55)


text:
Abanyarwanda n’inshuti zabo baba mu Bufaransa no mu bindi bihugu ku mugabane w’u Burayi, ku wa Gatandatu tariki ya 7 Nyakanga 2012 guhera isaa saba z’amanywa bazataramira mu mujyi wa Toulouse bagamije guhura no gusangira ibyiza by’umuco nyarwanda.
Nk’uko twabitangarijwe n’umwe mu bateguye iki gitaramo, Bwana Jean Luc Galabert, cyateguwe n’Abanyarwanda batuye mu majyepfo y’igihugu cy’u Bufaransa barimo abahanzi mu buryo butandukanye twavuga nk’abaririmbyi, ababyinnyi, abanyabugeni; bazasangira ibyiza bw’umuco bahawe kuva kera, hazaba kandi hari n’abandi bazaturuka mu bihugu bitandukanye by’u Burayi barimo na Aimable Karirima Ngarambe, uzerekana amafoto atandukanye agaragaza umuco nyarwanda.
Kuri uwo munsi, bazaririmba, babyine, bace imigani, hakinnwe inkinamico n’ibindi; byose bikazaherekezwa n’indyo yo muri Afurika irimo isombe, igisafuliya, ibitoki, ibishyimbo, umuceri, inyama z’inka, byose bizaba byateguwe na Betty Mukamwiza, umunyarwandakazi utuye mu mujyi wa Toulouse.
Muri icyo gitaramo cyatumiwemo Abanyarwanda ndetse n’abafite amatsiko yo kumenya umuco nyarwanda, hazerekanwa ibihangano by’abahanzi batakiriho barimo Sentore, Bwanakweli n’abandi benshi, uyu ukazaba ari n’ umwanya wo kubibuka ; iki gice kikaba cyarateguwe na Nadine Uwampayizina na Patrick Lefebvre babifashijwemo na Dorcy Rugamba.
Hazerekanwa kandi na filime zirimo iyitwa « Ishema ry’Abahanzi » yakozwe na Aimable Karirima Ngarambe ndetse hakinwe n’ inkinamico «Hagati yacu» yanditswe na Alexia Murekeyisoni, umunyarwandakazi wavukiye mu Rwanda mu myaka ya za 40, aho bagaragaza ubuhamya bw’abagore baba mu buhungijro.
Hazahuzwa muzika nyarwanda na nyafurika mu kwizihiza icyo gitaramo hanerekanwa imideri inyuranye.
Mu bahanzi bazataramira abazitabira iki gikorwa harimo Big Dom, umuhanzi nyarwanda usigaye utuye mu Bufaransa uzwi cyane mu ndirimbo nka Igishwi cy’Ikibinda, Chic Choc n’izindi, nyuma hakazakurikiraho muzika ibyinitse izacurangwa na DJ Zagoza.
Muri icyo gitaramo abantu bazabasha gutaramirwa n’abandi bahanzi n’abanyabugeni batandukanye nka Shyaka Spéciose, Alain Mwiseneza, Jean-Claude Akize, Nadine Uwampayizina, Patrick Lefebvre, Dalila Boitaud, Nathalie-Dalila Boitaud, Alexia Gakuba n’abandi.
Icyo gitaramo kizatangira mu ma saa munani ku itariki ya 7 Nyakanga uyu mwaka, kirangire mu gitondo cy’umunsi ukurikiyeho.
Jean Luc Galabert yadutangarije ko Abanyarwanda bose batuye mu Burayi batumiwe, ndetse anatanga umurongo uwakwifuza kwitabira iki gitaramo yakoresha ahamagara agahabwa ibisobanuro bihagije: +336 84 64 40 52.


text:
Kugira abana biga mu yisumbuye na kaminuza ntibyamubujije kuba we yiga mu mashuri abanza
Aline Mutembayire w’imyaka 41 y’amavuko aherutse gukora ibizamini bya Leta bisoza amashuri abanza byatangiye tariki ya 12 bigasozwa ku ya 14 Nyakanga 2021, akaba afite abana barimo abiga mu mashuri yisumbuye no muri kaminuza.
Ku ishuri ribanza rya New Vision yizeho umwaka wa gatandatu w’amashuri abanza ho, ngo yajyanagayo n’umwana we w’umukobwa wigaga mu wa gatanu, kuko abandi batoya bo bigaga ku ishuri rya Autonome.
Abo yanyuragaho yambaye umwenda w’ishuri agiye kwiga bamwe basigaraga bibaza ibyo arimo, ariko umwe mu baturanyi be utuye mu Mudugudu wa Ngoma B, Akagari ka Ngoma, Umurenge wa Ngoma, agira ati “Njyewe namubonyemo ubutwari. Bigaragara ko yari azi icyo ashaka, kandi ntekereza ko azakomeza no mu yisumbuye ndetse no muri kaminuza.”
Uyu muturanyi anavuga ko ibyo Mutembayire yakoze bisaba ubutwari, ariko bigasaba n’ubushobozi kuko ngo hari n’abangana na we cyangwa bato kuri we byabaye ngombwa ko bata ishuri, ariko n’ubwo baba bifuza kurisubiramo ntibibashobokere kuko baba bagomba gukora kugira ngo babeho, banabesheho imiryango yabo.
Agira ati “Yari abifitiye uburyo. Umugabo we ni pasitoro, kandi bafite imibereho. Ndamwifuriza kuziga akageza aho yumva yifuza. Kwiga ntabwo bijya birangira.”
Mutembayire uyu, yatangarije Igihe.com ko Jenoside yabaye afite imyaka 13. Yigaga mu mwaka wa 6 w’amashuri abanza. Ababyeyi be barishwe, asigarana na murumuna we wari utaruzuza umwaka ndetse na musaza we wari ufite imyaka 8.
Byabaye ngombwa ko adasubira ku ishuri kuko yagombaga kubarera, hanyuma muri 2003 ashaka umugabo, bityo kwita ku rugo no ku bana na we yabyaye bituma atabasha gusubira ku ishuri n’ubwo yabyifuzaga. N’ikimenyimenyi ngo yarabigerageje muri 2007 ariko abona bitakunda, aba abiretse.
Aho aboneye ko abana batangiye gukura, kuko umutoya yiga mu ishuri ry’incuke, yemeranyijwe n’umugabo we ko asubira ku ishuri, maze asubira kwiyandikisha aho yigaga kuri Ste Famille muri 2020. Icyakora Coronavirus yaramurogoye.
Mu mwaka wa 2020 umugabo we w’umupasitoro muri restauration church yahawe ubutumwa bwo gukorera i Huye, maze aho amashuri atangiriye mu Ugushyingo 2020 ajya kwiyandikisha ku ishuri ribanza New Vision.
Mbere y’uko asubira kurangiza amashuri ye yacikirije ngo yize guteka, yiga n’indimi na mudasobwa, ariko ngo yumvaga atanyuzwe kuko atari yarigeze arangiza amashuri abanza.
Ibitekerezo ( 2 )
Uwo mudamu rwose ni intwari nakomereze aho agere na secondary
Ni igitekerezo cyiza cyane.Gusa abantu bakwiye no kwibuka ko Imana idusaba kwiga bible,niba dushaka kuba abakristu nyakuri.
Twabigenza gute?Twashaka umuntu uzi bible,akayitwigisha ku buntu,ndetse adusanze imuhira.Barahali benshi bitanga.Niko Yesu n’abigishwa be babigenzaga.Iyo umaze kuyimenya,iraguhindura,ukaba umukristu nyawe,noneho nawe ukayigisha abandi.Hanyuma Imana ikazaguhemba ubuzima bw’iteka muli paradizo,ibanje kukuzura ku munsi wa nyuma.Uba utandukanye n’abandi bantu bible yita ab’isi.Nukuvuga abibera mu gushaka iby’isi gusa,ntibite ku byerekeye Imana.


text:
Never Again yatangije umushinga wo kuzamura uruhare rw’umuturage mu nzego zifatirwamo ibyemezo
Yanditswe na MUKAGAHIZI ROSE
Umuryango nyarwanda Never Again Rwanda (NAR), ugamije kubaka amahoro arambye ndetse no kurwanya akarengane mu Rwanda ufatanyije na Interpeace (igamije gufasha abafatanyabikorwa mu bihugu ukoreramo ndetse no gufasha imiryango mpuzamahanga guhangana mu buryo bunoze n’ingorane zibaho mu gukemura amakimbirane) batangije ku mugaragaro umushinga witwa ‘Kuzamura uruhare rw’umuturage no kwimakaza umuco wo kugisha inama mu nzego zisanzwe zifatirwamo ibyemezo.
Dr. Joseph Ryarasa Nkurunziza, Umuyobozi Mukuru wa Never Again Rwanda yavuze ko uyu mushinga uterwa inkunga n’Umuryango w’Ibihugu by’i Burayi (EU), uzamara amezi 30 ukorera mu turere dutanu mu Rwanda ari two Musanze, Nyagatare, Huye, Gasabo na Rutsiro.
Yakomeje avuga ko uyu mushinga ugamije gutanga umusanzu muri gahunda za Leta zerekeranye no gufasha umuturage kwitabira gahunda ziriho, kandi akazigira ize, ari na byo bituma agira uruhare rufatika mu itegurwa, ishyirwa mu bikorwa ndetse n’isuzuma ry’izo gahunda. Ngo ni umushinga uzakorana cyane n’abaturage aho batuye, itangazamakuru ndetse n’abayobozi b’inzego z’ibanze.
Yagize ati:“Mu Rwanda, Guverinoma ifite ubushake bwa politiki ndetse n’ingamba bigamije guteza imbere imiyoborere myiza no gufasha umuturage kongera uruhare rwe mu bimukorerwa. Gusa, biracyakeneye ko umuturage akoresha byimazeyo uburyo n’inzira Leta yashyizeho ngo ibyo bishoboke. Ni yo mpamvu, uyu mushinga uje gushyigikira no kongerera umuturage ubushobozi kugira ngo arusheho kugira uruhare nyarwo kandi rwubaka, muri gahunda z’imiyoborere, binyuze mu buryo busanzwe buriho nk’umuganda, umugoroba w’ababyeyi ndetse n’inteko z’abaturage”.
Umuyobozi wa Interpeace ku rwego rw’Afurika y’Iburasirazuba n’iyo hagati Mugiraneza Jean Paul asobanura ko uyu mushinga ugendera ku ngamba zirimo gukoresha ibiganiro bisesuye mu gusuzuma ishusho y’uruhare umuturage agira, gusuzuma ingorane zituma umuturage atabasha kugira uruhare rufatika mu ifatwa ry’ibyemezo, gushyiraho amatsinda y’abaturage abafasha gusuzuma no kugaragaza ibyo bakeneye kurusha ibindi kandi bakabikora bashize amanga, gufasha Inzego z’ibanze gushyira imbaraga mu kugisha inama abaturage no guha agaciro ibitekerezo byabo mu byemezo bifatirwa mu nzego zishinzwe imiyoborere ku rwego rw’igihugu ndetse no kubasha gusaba no gutanga ibisobanuro ku byo buri wese ashinzwe, gukoresha ubuvugizi ngo amasomo avuye muri uyu mushinga ashingirweho muri gahunda na politiki by’igihugu.
Kazaire Judith, Umuyobozi muri RGB ushinzwe ishami rikurikirana itangwa rya serivisi, imiyoborere myiza n’ihuriro ry’abafatanyabikorwa mu iterambere JADF avuga ko ubwitabire bw’abaturage mu miyoborere ndetse no mu bibakorerwa, ubushakashatsi mu rwego rw’igihugu rw’imiyoborere bwakozwe mu mwaka ushize bwagaragaje ko ubwo bwitabire bw’abaturage bwari ku kigereranyo kiri hejuru ya 70%.
Yagize ati: “Ikerekezo k’igihugu cy’ubuyobozi ni uko tugera kure kurushaho akaba ariyo mpamvu imbaraga zose ziza zunganira Leta n’izindi nzego ziba ari izo kwishimira kugira ngo rwa rugendo twifuza kugendamo rw’imiyoborere turwihutemo kurushaho”.
Ni yo mpamvu asanga uyu mushinga ari ingirakamaro, agasaba ko abawushyira mu bikorwa ndetse na banyirukuwukorerwa barimo abaturage bo mu turere twatoranyijwe na bo babigira ibyabo uyu mushinga ukazasiga impinduka nziza ziyongera ku mbaraga zari zisanzwe zihari.